**Vyhodnotenie aktivít a činností v zmysle**

**Komunitného plánu sociálnych služieb mesta Trnavy na roky 2016 – 2021**

**Rok 2021**

Správa o aktivitách v sociálnej oblasti v meste Trnava za rok 2021 bola spracovaná v zmysle komunitného plánu sociálnych služieb platného v období rokov 2016 – 2021, v období mesiacov máj – júl 2022. Mesto Trnava pri vyhodnocovaní aktivít spolupracovalo s aktívnymi partnermi mesta v oblasti poskytovania sociálnych služieb a ďalšej sociálnej pomoci. V informatívnej správe sú prezentované priority a opatrenia, ktoré boli v r. 2021 zrealizované. Monitorovací výbor pre komunitný plán sociálnych služieb správu schválil dňa 25. 07. 2022.

**Hodnotiaca správa, Mesto Trnava**

Mesto v roku 2021 zabezpečovalo predovšetkým povinnosti vyplývajúce z legislatívy SR, podieľalo sa na realizácii opatrení súvisiacich so šírením vírusu Covid-19 v prostredí obzvlášť zraniteľných skupín obyvateľstva.

Z aktivít mesta v r. 2021 vyberáme:

* Mesto Trnava začiatkom roka pripravilo v Mestskej športovej hale veľkokapacitné vakcinačné centrum, v ktorom bolo spustené očkovanie v máji 2021.
* V marci 2021 samospráva zriadila pre ľudí s koronavírusom dočasnú telefónnu linku na zabezpečenie nevyhnutných nákupov počas pracovných dní. Prevádzkovali ju zamestnanci odboru sociálneho.
* Mesto pomáhalo v marci 2021 občanom aj s registráciou na očkovanie a sprístupnilo telefonické linky pre tých, ktorí nemajú prístup na internet a tak nemajú možnosť objednať sa online na očkovanie proti vírusu Covid-19.
* Mesto Trnava pripravilo a vydalo aktualizovanú príručku Sprievodca sociálnymi službami. Verejnosti je príručka dostupná v obmedzenom množstve v tlačenej verzii, dostupná je tiež na webovej stránke mesta a stránke venovanej sociálnym službám <https://socialnesluzby.trnava.sk/dokumenty/>.
* Mesto Trnava získalo ako prvé na Slovensku práva na využívanie a distribúciu Seniorskej obálky. Ide o tzv. I.C.E. kartu (z anglického In Case of Emergency, teda v prípade núdze), ktorá uľahčí poskytnutie zdravotníckej pomoci občanovi v jeho domácom prostredí. Táto iniciatíva pochádza z Českej republiky. Majiteľ Seniorskej obálky vyplní údaje týkajúce sa jeho zdravotného stavu podľa dôležitosti na základe troch farieb (červená, žltá, zelená) a umiestni ju na jedno z dvoch vopred určených miest: na vchodové dvere alebo na chladničku. Súčasťou formulára sú aj kontakty na blízke osoby a na obvodného lekára. **O Seniorskej obálke sú informované všetky záchranné zložky pôsobiace v okrese Trnava.** Hoci je projekt primárne určený starším občanom, využiť ho môžu aj mladšie ročníky. V online verzii je Seniorská obálka k dispozícii na stiahnutie na <https://www.trnava.sk/sk/clanok/seniorska-obalka>.
* Mesto zorganizovalo dňa 24. júna 2021 osvetovo-prezentačné podujatie Mesto pre všetkých. Mesto a občianske združenia prezentovali aktivity pre ľudí so zdravotným znevýhodnením.
* Počas Dní zdravia 2021, ktoré sa uskutočnili v dňoch 21. júna - 25. júna 2021 pripravilo Zdravé mesto Trnava praktické ukážky i prednášky zamerané na naše telo i ducha (prevencia chorôb u seniorov, udržateľnosť a psychické zdravie, zdravý pohyb pri každodenných činnostiach). Prednášky sú dostupné na Youtube kanáli Mesta Trnava.
* Trnavskí seniori sa môžu od júna 2021 stretávať v dennom centre vo vynovených priestoroch na Hlavnej 8. Svoje sídlo tu našli dve denné centrá, ktoré predtým fungovali na Hlavnej 17 a Novosadskej 4. Priestory bývalého obchodu Pod stĺpmi zrekonštruovala príspevková organizácia Mesta Trnava Stredisko sociálnej starostlivosti. Vybudovali sa nové sociálne zariadenia pre mužov, ženy i imobilných návštevníkov, pribudla kuchynka a novú podobu dostala veľká spoločná miestnosť.
* Na Hlavnej 8 Stredisko sociálnej starostlivosti augusta 2021 spustilo aj výdaj teplej stravy pre seniorov.
* Mesto prostredníctvom zamestnancov MsÚ v Trnave v júni 2021 distribuovalo seniorom vo veku nad 65 rokov respirátory typu FFP2.
* Združenie STORM už viac ako pätnásť rokov pracuje v Trnave v oblasti prevencie drog. Združenie distribuovalo prostredníctvom Slovenskej pošty do schránok obyvateľov Družby, Tulipánu, Prednádražia a starého mesta letáky s informáciou o tom, kedy a kam môžu volať a obrátiť sa na odborníka – pracovníka Združenia STORM.
* Mesto Trnava v spolupráci s certifikovanou mediátorkou od augusta 2021 obyvateľom mesta poskytovalo možnosť poradiť sa s odborníkom v situácii, keď čelia sporu v rôznych oblastiach života. Mediátorka im v rámci bezplatných predmediačných konzultácií radí, či je spor vhodný na mediáciu, aké výhody má mediácia a ako postupovať.
* Mesto Trnava v spolupráci s Právnickou fakultou Trnavskej univerzity v Trnave realizovali projekt Právnej kliniky, ktorého cieľom je pomôcť s riešením právnych problémov obyvateľom Trnavy, najmä tým s nižšou životnou úrovňou, resp. ťažkou sociálnou situáciou.
* Mesto Trnava pomáhalo organizáciám pôsobiacim v sociálnej oblasti tiež propagáciou verejno-prospešných aktivít a podujatí na webovej stránke mesta.

**Komunitný plán sociálnych služieb**

Počas roka 2021 Mesto Trnava v spolupráci s aktívnymi poskytovateľmi sociálnych služieb a ďalšími pomáhajúcimi organizáciami spracovalo a s schválilo Komunitný plán sociálnych služieb mesta Trnavy na roky 2021-2025 s výhľadom do roku 2030. Vznikol tak priestor pre hlbšiu analýzu sociálneho prostredia, požiadaviek a možností v oblasti poskytovania sociálnych služieb. Do spolupráce vstúpili ďalšie subjekty. Z analýzy sociálneho prostredia spracovanej v r. 2021 v Trnave vyberáme:

*Deti, mládež a rodina*

V oblasti práce s deťmi, mládežou a rodinou hodnotíme pozitívne aktívne pôsobenie viacerých subjektov podporujúcich fungovanie rodiny a rozvoj medzigeneračných vzťahov, tiež subjektov zabezpečujúcich výkon opatrení sociálnoprávnej ochrany detí a sociálnej kurately, terénnej a ambulantnej sociálnej práce v prostredí marginalizovanej rómskej komunity s možnosťou využitia nízkoprahových aktivít pre deti a mládež v lokalite Trnava - juh. Mesto má vybudovanú sieť zariadení starostlivosti o deti do troch rokov, materských a základných škôl. Existuje možnosť poskytovania služby včasnej intervencie, služby krízovej intervencie v zariadení núdzového bývania a útulku pre týrané ženy. Trnava rozvíja rozmanitý športový, kultúrny a spoločenský život s dostatkom príležitostí pre voľnočasové aktivity.

Nedostačujúcou je sieť krízovej intervencie pre jednotlivcov a rodiny s deťmi, tiež vyhľadávacia a sanačná sociálna práca v rodinách a v spolupráci so školou, pripravenosť škôl na vzdelávanie a výchovu detí so špeciálnymi výchovno-vzdelávacími potrebami a zdravotným znevýhodnením. Mestu chýba nízkoprahové denné centrum zamerané na deti, mládež a rodinu.

Potrebné je udržiavať partnerskú sieť spolupracujúcich organizácií a mesta, podporovať rozvoj komunitných voľnočasových a záujmových aktivít, viacgeneračných vzťahov, dobrovoľníckych programov. Väčší dôraz je potrebné klásť na podporu duševného zdravia členov rodín.

*Seniori*

V oblasti pomoci seniorom hodnotíme pozitívne existenciu siete sociálnych služieb pre seniorov v zariadeniach, ambulantnou aj terénnou formou, ďalej záujem rodín o starostlivosť o seniora v domácom prostredí, možnosť angažovania sa seniorov na spoločenskom živote v rámci siete denných centier, aktívne pôsobenie Jednoty dôchodcov Slovenska, možnosť účasti seniorov na osvetových, spoločenských, kultúrnych aj športových akciách s organizačným príspevkom a finančnou podporou mesta. Mesto Trnava ako jedno z mála miest na Slovensku ponúka predčasným a starobným dôchodcom samostatné bývanie v nájomných malometrážnych bytoch, o bývanie v ktorých je zo strany seniorov záujem vyšší ako sú existujúce možnosti. Pre seniorov je zabezpečené stravovanie v jedálňach a rozvoz obedov.

Môžeme konštatovať, že v súčasnosti je kapacita siete zariadení poskytujúca služby seniorom s psychickými ochorenia nepostačujúca. Na území mesta chýba bezpečný priestor pre seniorov v doliečovacom procese závislosti. Z pohľadu klientov je opatrovateľská služba finančne náročná. Voľnočasové aktivity sú vo veľkej miere organizované dennými centrami a tu sa stále stretávame s nízkou angažovanosťou seniorov, pasívnym postojom k ponúkaným aktivitám. Otázka duševného zdravia v tejto komunite je jednou z hlavných výziev do budúcnosti.

Na druhej strane Mesto Trnava ako jedno z mála miest na Slovensku ponúka predčasným a starobným dôchodcom samostatné bývanie v nájomných malometrážnych bytoch, o bývanie v ktorých je zo strany seniorov záujem vyšší ako sú existujúce možnosti.

*Osoby so zdravotným znevýhodnením*

V oblasti pomoci osobám so zdravotným znevýhodnením hodnotíme pozitívne aktívne pôsobenie viacerých subjektov združujúcich a podporujúcich hendikepovaných ľudí a ich rodiny. Mesto dlhoročne kladie dôraz na bezbariérové riešenia a úpravy pri výstavbe a rekonštrukcii budov, v doprave (verejná doprava, chodníky a i.), verejnom priestore. Verejné spoločenské podujatia sú dostupné aj zdravotne znevýhodneným ľuďom. Deti a žiaci majú v školách možnosť inkluzívneho vzdelávania. Občania majú možnosť v prípade nepriaznivého zdravotného stavu aj ťažkého zdravotného postihnutia využiť viaceré sociálne služby (služba včasnej intervencie, špecializované zariadenie pre deti, denný stacionár, požičiavanie pomôcok, opatrovateľská služba).

Chýba systematický monitoring početnosti a potrieb cieľovej skupiny. Kapacita zariadení sociálnych služieb pre cieľovú skupinu (zariadenie opatrovateľskej služby, domov sociálnych služieb, denný stacionár, špecializované zariadenia pre deti) je nedostatočná. Absentuje špecializované zariadenie pre dospelých, rehabilitačné stredisko a možnosť podporovaného bývania, odľahčovacia služba. Opatrovateľská služba je finančne náročná. Opatrovatelia a rodinní príslušníci osôb so zdravotným znevýhodnením sú často odkázaní na svojpomoc, sú ohrození syndrómom vyhorenia. Deti a žiaci s ťažkým zdravotným hendikepom majú nedostatok možností pre vzdelávanie, zvlášť ak je ochorenie kombinované s mentálnym postihom. Rastie počet žiakov so špeciálnymi výchovno-vzdelávacími potrebami, školy nie sú na tieto potreby dostatočne pripravené, počet asistentov asistentov v školách limitujú finančné zdroje.

*Osoby ohrozené sociálnym vylúčením*

V Trnave pôsobí viacero organizácií pracujúcich s osobami ohrozenými sociálnym vylúčením, pokryté pomocou sú mnohé skupiny ohrozených ľudí. Funguje sieť viacerých sociálnych služieb krízovej intervencie (nízkoprahové denné centrum pre dospelých, nocľaháreň, útulok a súčasne zariadenie núdzového bývania pre ženy). Prínosná je terénna aj ambulantná sociálna práca s možnosťou poradenstva a terapií. Mesto vyčlenilo ubytovacie kapacity pre núdzové bývanie. Služba samostatného bývania sa začala rozvíjať nedávno. Dlhoročne funguje aj sieť solidárnej pomoci.

Uvádzaná sieť služieb krízovej intervencie je nepostačujúca. Evidentná je potreba vybudovať útulok pre jednotlivcov aj rodiny s deťmi, domov na pol ceste, nízkoprahové denné centrum pre deti, mládež a osoby ohrozené sociálnym vylúčením z radov príslušníkov ktorejkoľvek z marginalizovaných skupín. Kapacitne je potrebné rozšíriť zariadenie núdzového bývania a existujúcej nocľahárne, ku ktorej je žiadúce dobudovať práčovňu a stredisko osobnej hygieny.

**Referáty odboru sociálneho MsÚ v Trnave**

Referát starostlivosti o rodiny s deťmi v priebehu roka poskytol v počte 468 sociálnych poradenstiev rodinám v nepriaznivej životnej situácii, rodinám v kríze, rodinám s výchovnými problémami a poradenstvá v otázkach o náhradnej rodinnej starostlivosti.

Referát bytový poskytol v počte 1 581 poradenstiev v otázkach bývania v mestských nájomných bytoch klientom, ktorí navštívili referát osobne, referát kontaktovali telefonicky, mailom alebo počas šetrenia v domácom prostredí klientov. Mesto je v bytoch vo svojom vlastníctve schopné uspokojiť približne tretinu žiadateľov o nájomné bývanie.

Referát sociálnej pomoci občanom poskytol v počte 1 376 poradenstiev klientom v oblasti sociálnej pomoci, poradenstvá v oblasti jednorazových dávok v hmotnej núdzi a mimoriadnych dávok na pomoc občanom, klientom, ktorí sa ocitli v ťažkej životnej situácii a klientom, ktorým bolo Mesto Trnava rozhodnutím Okresného súdu v Trnave ustanovené za opatrovníka. Z položky starostlivosť o osoby v krízových situáciách boli formou peňažnej pomoci poskytnuté mimoriadne dávky na pomoc občanovi a jednorazová dávka v hmotnej núdzi.

Referát starostlivosti o seniorov poskytol v počte 3 455 poradenstiev klientom, ktorí navštívili referát osobne, referát kontaktovali telefonicky, mailom alebo počas návštevy klienta v domácom prostredí. Poradenstvo bolo poskytované klientom v súvislosti s umiestnením do zariadení, s posúdením v odkázanosti na sociálnu službu v zariadení pre seniorov, v zariadení opatrovateľskej služby, v dennom stacionári, v domácej opatrovateľskej starostlivosti a klientom, ktorí sa ocitli v nepriaznivej životnej situácii. Z položky starostlivosť o seniorov bola formou peňažnej pomoci poskytnutá mimoriadna dávka na pomoc občanovi.

Za oblasť sociálnej starostlivosti bolo podporených bolo 14 neziskových a občianskych združení formou dotácií v zmysle VZN o dotáciách.

**Projekty a granty**

V sociálnej oblasti implementovalo dva projekty. Jeden bol zameraný na podporu terénnej sociálnej práce v prostredí ľudí bez domova a marginalizovanej rómskej komunity. Projekt „Podpora a zvyšovanie kvality terénnej sociálnej práce“ bude ukončený v mesiaci december 2022. Druhý projekt podporuje verejný poriadok a zamestnanosť príslušníkov marginalizovanej rómskej komunity zriadením miestnej občianskej poriadkovej služby. Tento projekt bol ukončený v 08/2021, nadviaže naň obdobný projekt, ktorý bol mestu riadiacim orgánom schválený v 12/2021.

Základné a materské školy v zriaďovateľskej pôsobnosti mesta sa zapojili do projektov podporujúcich inkluzívne vzdelávanie detí a žiakov so špeciálnymi výchovno-vzdelávacími potrebami. Prostriedky na mzdové výdavky odborných zamestnancov a asistentov učiteľa získalo celkom 6 ZŠ s MŠ a jedna MŠ (súčasť ZŠ s MŠ).

**Projektová príprava**

V roku 2021 odbor územného rozvoja a koncepcií MsÚ v Trnave zabezpečil spoločné stretnutia s organizáciami pôsobiacimi v sociálnej oblasti. Spoločne sa podieľajú na tvorbe koncepcie revitalizácie lokality Ul. Coburgova. Koncepcia rieši aj plánovaný rozvoj sociálnych služieb v lokalite.

Odbor strategického plánovania a projektového manažmentu podal jednu žiadosť o poskytnutie nenávratného finančného príspevku z Operačného programu Ľudské zdroje „Zvýšenie zamestnanosti a zamestnateľnosti ľudí žijúcich v prostredí marginalizovanej rómskej komunity v Trnave zriadením miestnej občianskej poriadkovej služby“. Projekt bol riadiacim orgánom, ktorým je Ministerstvo vnútra SR, schválený v 12/2021.

**Výdavky Mesta Trnava na sociálnu starostlivosť**

V porovnaní s uplynulým rokom boli výdavky na sociálnu starostlivosť približne rovnaké. Podrobný prehľad o výdavkoch mesta za rok 2021 poskytuje Záverečný účet mesta Trnavy za rok 2021, ktorý je zverejnený na webovej stránke mesta. Čiastkový výstup je uvedený nižšie.

Mesto Trnava finančne podporuje subjekty spolupracujúce v sociálnej oblasti aj prostredníctvom mestského grantového systému, ktorý je od roku 2021 samostatným programom rozpočtu. V rámci grantového systému sú dotácie rozdeľované v zmysle VZN č. 540, ktorým sa určuje metodika poskytovania dotácií z rozpočtu mesta. VZN podporuje oblasť športových aktivít, aktivít mládeže, výchovy a vzdelávania, záujmovej umeleckej činnosti a kultúrnych aktivít, oblasť sociálnu, zdravia a drogovej prevencie, ekológie a životného prostredia a oblasť adaptácie na zmeny klímy. Za oblasť sociálnu, zdravia a drogovej prevencie a oblasť aktivít mládeže bolo doručených celkom 28 žiadostí, 27 bolo schválených. Žiadatelia pripravili projekty v celkovom objeme 497 161 eur. Kumulatívna výška žiadaných zdrojov na krytie výdavkov na tieto projekty bola 130 818 eur. Mesto rozdelilo dotácie vo výške 86 500 eur, čo predstavuje 66 % z požadovaných zdrojov. V roku 2020 mesto uspokojilo žiadateľov o dotáciu v priemere na 61 %.

Mesto poskytlo príspevok akreditovaným subjektom v zmysle zákona č. 305/2005 Z. z. o sociálnoprávnej ochrane detí a sociálnej kuratele dvom subjektom v úhrnnej výške 5 000 eur.

*Výdavky na sociálnu starostlivosť*

|  |  |  |
| --- | --- | --- |
| **Zdroj financovania** | **2020** | **2021** |
| Mesto Trnava | 3 480 939 € |  3 525 447 €  |
| Zariadenie pre seniorov v Trnave, rozpočtová organizácia mesta | 556 780 € |  626 570 €  |
| Externé zdroje (ŠR, MPSVaR SR, iné) | 1 207 996 € |  1 322 826 €  |
| **Spolu** | **5 245 715 €** |  **5 474 843 €**  |

*Zdroj: Záverečný účet Mesta Trnavy za rok 2021*

|  |  |  |  |  |  |
| --- | --- | --- | --- | --- | --- |
| **Výdavky podľa záverečného účtu Mesta Trnava za rok 2021** | **Plnenie k 31.12.2021** | **Zdroj financovania** | **Externé zdroje financovania** | **ZdrojeMesta Trnava** | **Zdroje Zariadenia pre seniorov** |
| **SOCIÁLNA STAROSTLIVOSŤ** |  5 474 843 €  | sumarizačný riadok | x | x | x |
| **bežné výdavky celkom** |  **5 207 155 €**  | sumarizačný riadok | **1 322 826 €**  |  **3 257 759 €**  |  **626 570 €**  |
| **kapitálové výdavky celkom** |  **267 688 €**  | sumarizačný riadok |  **- €**  |  **267 688 €**  |  **- €**  |
| Bežné výdavky - sociálna starostlivosť |  269 606 €  | sumarizačný riadok |  19 704 €  |  249 902 €  |  - €  |
| **Jednorazové dávky, príspevky v zmysle zákona 305/2005 Z. z. a zákona č. 448/2008 Z. z.** |  122 743 €  | sumarizačný riadok |   |  **122 743 €**  |   |
| • jednorazové dávky v hmotnej núdzi a mimoriadne dávky |  x  | x |   |   |   |
| › starostlivosť o seniorov |  100 €  | zdroje mesta |   |   |   |
| › starostlivosť o rodiny s deťmi |  - €  | zdroje mesta |   |   |   |
| › starostlivosť o osoby v krízových situáciách |  285 €  | zdroje mesta |   |   |   |
| • príspevky v zmysle zákona č. 305/2005 Z. z. |  x  | x |   |   |   |
| › na dopravu do a z centra pre rodiny s deťmi |  - €  | zdroje mesta |   |   |   |
| › príspevok akreditovanému subjektu v zmysle zákona č. 305/2005 Z. z. o sociálnoprávnej ochrane detí a sociálnej kuratele |  5 000 €  | zdroje mesta |   |   |   |
| › príspevok na uľahčenie osamostatnenia sa mladého dospelého |  896 €  | zdroje mesta |   |   |   |
| • príspevky neverejným poskytovateľom sociálnych služieb v zmysle zákona NR SR č. 448/2008 Z. z. o sociálnych službách |  x  | x |   |   |   |
| › Trnavská arcidiecézna charita - nízkoprahové denné centrum - KPSS |  17 500 €  | zdroje mesta |   |   |   |
| › za pobytovú a ambulantnú službu |  13 466 €  | zdroje mesta |   |   |   |
| › opatrovateľská služba - neverejní poskytovatelia |  85 496 €  | zdroje mesta |   |   |   |
| **Charita a tretí sektor** |  5 820 €  | sumarizačný riadok |   |  **5 820 €**  |   |
| • aktivity a podujatia zamerané na cieľovú skupinu ľudí so zdravotným znevýhodnením  |  2 678 €  | zdroje mesta |   |   |   |
| • podpora tretieho sektora, seniorov a marginalizovaných skupín |  1 171 €  | zdroje mesta |   |   |   |
| • vianočná charitatívna podpora |  1 971 €  | zdroje mesta |   |   |   |
| **Mestský grantový program** |  116 255 €  | sumarizačný riadok |  |  **116 255 €**  |  |
| • oblasť aktivít mládeže |  17 000 €  | zdroje mesta |   |   |   |
| • oblasť výchovy a vzdelávania |  18 630 €  | zdroje mesta |   |   |   |
| • oblasť sociálna |  58 643 €  | zdroje mesta |   |   |   |
| • oblasť zdravia a drogovej prevencie |  1 000 €  | zdroje mesta |   |   |   |
| • školy a školské zariadenia v zriaďovateľskej pôsobnosti mesta - letná činnosť |  20 982 €  | zdroje mesta |   |   |   |
| **Prídavky na deti** |  9 564 €  | príspevok z ÚPSVaR |  **9 564 €**  |  |  |
| **Príspevok na pomoc v hmotnej núdzi** |  797 €  | príspevok z ÚPSVaR |  **797 €**  |  |  |
| **Vyhotovenie zdravotných posudkov odkázanosti na sociálnu službu** |  5 084 €  | zdroje mesta |  |  **5 084 €**  |  |
| **Rodičovský príspevok** |  276 €  | príspevok z ÚPSVaR |  **276 €**  |   |   |
| **Príspevok pri narodení dieťaťa** |  - €  | príspevok z ÚPSVaR |  **- €**  |   |   |
| **Hmotná núdza - opatrovník Mesto Trnava** |  4 621 €  | príspevok z ÚPSVaR |  **4 621 €**  |   |   |
| **Mesto Trnava ako súdom ustanovený opatrovník osoby pozbavenej právnej spôsobilosti** |  4 446 €  | príspevok z ÚPSVaR |  **4 446 €**  |   |   |
| **ZARIADENIA SOCIÁLNYCH SLUŽIEB** |   |   |   |   |   |
| Bežné výdavky - zariadenia sociálnych služieb |  4 828 508 €  | sumarizačný riadok |  1 230 259 €  |  2 971 679 €  |  626 570 €  |
| **Príspevok pre Stredisko sociálnej starostlivosti** |  3 050 616 €  | sumarizačný riadok | **409 327 €**  | **2 641 289 €**  |  |
| • príspevok na činnosť |  2 289 107 €  | zdroje mesta |   |   |   |
| • príspevok na opatrovateľskú službu |  343 590 €  | zdroje mesta |   |   |   |
| • príspevky z MPSVaR SR na financovanie sociálnych služieb v zariadeniach zriadených obcou |  x  | x |   |   |   |
| › Zariadenie opatrovateľskej služby na Hospodárskej ulici |  205 320 €  | príspevok z MPSVaR SR |   |   |   |
| › Zariadenie opatrovateľskej služby na Coburgovej ulici |  123 192 €  | príspevok z MPSVaR SR |   |   |   |
| › Nocľaháreň na Coburgovej ulici |  80 815 €  | príspevok z MPSVaR SR |   |   |   |
| • čerpanie fondu opráv a údržby bytových budov |  8 202 €  | zdroje mesta |   |   |   |
| • výdavky súvisiace so sčítaním obyvateľstva |  390 €  | zdroje mesta |   |   |   |
| **Zariadenie pre seniorov v Trnave** |  1 777 892 €  | sumarizačný riadok |  **820 932 €**  |  **330 390 €**  |  **626 570 €**  |
| • výdavky zo zdrojov mesta na činnosť zariadenia |  330 000 €  | zdroje mesta |   |   |   |
| • výdavky z vlastných príjmov |  317 285 €  | zdroje Zariadenia pre seniorov |   |   |   |
| • príspevok z MPSVaR SR |  820 932 €  | príspevok z MPSVaR SR |   |   |   |
| • zostatok finančných prostriedkov z vlastných príjmov za rok 2019 |  308 105 €  | zdroje Zariadenia pre seniorov |   |   |   |
| • výdavky súvisiace so sčítaním obyvateľstva |  390 €  | zdroje mesta |   |   |   |
| • dotácia na účely "mimoriadnej odmeny" pre zamestnancov za prácu v období I. vlny pandémie COVID - 19 - MPSVaR SR (vrátenie) |  1 180 €  | zdroje Zariadenia pre seniorov |   |   |   |

|  |  |  |  |  |  |
| --- | --- | --- | --- | --- | --- |
| Kapitálové výdavky - zariadenia sociálnych služieb |  267 688 €  | sumarizačný riadok |  - €  |  267 688 €  |  - €  |
| **Príspevok pre Stredisko sociálnej starostlivosti** |  138 094 €  | zdroje mesta |  |  **138 094 €**  |  |
| **Zariadenie pre seniorov v Trnave** |  129 558 €  | sumarizačný riadok |  |  **129 558 €**  |  |
| • výdavky zo zdrojov mesta |  x  | x |   |   |   |
| › rekonštrukcia izieb a kúpeľní |  87 433 €  | zdroje mesta |   |   |   |
| › nákup úžitkového vozidla |  42 125 €  | zdroje mesta |   |   |   |
| **Asanácia objektu Coburgova č. 26 a č. 28** |  36 €  | sumarizačný riadok |  |  **36 €**  |  |
| › projektová dokumentácia |  36 €  | zdroje mesta |   |   |   |
| › realizácia |  - €  | zdroje mesta |   |   |   |
| **PROJEKTY PODPORY ROZVOJA SOCIÁLNEJ OBLASTI** |   |   |   |   |   |
| Bežné výdavky - podpora rozvoja sociálnej oblasti |  38 541 €  | sumarizačný riadok |  9 990 €  |  28 551 €  |  - €  |
| **Sprievodca sociálnymi službami v meste Trnava** |  2 498 €  | zdroje mesta |  |  **2 498 €**  |  |
| **Komunitné plánovanie a sociálny rozvoj - KPSS** |  3 055 €  | zdroje mesta |  |  **3 055 €**  |  |
| **Ostatné dotácie a podpora neverejných poskytovateľov sociálnych služieb** |  10 027 €  | sumarizačný riadok |  |  **10 027 €**  |  |
| • Trnavská arcidiecézna charita |  x  | x |   |   |   |
| › Projekt Streetwork Trnava - KPSS |  5 000 €  | zdroje mesta |   |   |   |
| › zabezpečenie donášky obedov |  3 443 €  | zdroje mesta |   |   |   |
| • Katolícka jednota Slovenska - zabezpečenie donášky obedov |  1 584 €  | zdroje mesta |   |   |   |
| **Zdravé mesto Trnava** |  8 703 €  | sumarizačný riadok |  |  **8 703 €**  |  |
| **Supervízia** |  2 221 €  | zdroje mesta |  |  **2 221 €**  |  |
| **Program aktívneho starnutia - PHSR, KPSS** |  586 €  | sumarizačný riadok |  |  **586 €**  |  |
| • Veľtrh pre seniorov |  - €  | zdroje mesta |   |   |   |
| • ostatné aktivity Programu aktívneho starnutia a Rada seniorov |  586 €  | zdroje mesta |   |   |   |
| **Programy rozvoja služieb pre ľudí bez domova (bývanie, zdravie, práca) - Stratégia pre ľudí bez domova** |  1 701 €  | zdroje mesta |  **240 €**  |  **1 461 €**  |  |
| **•** Programy rozvoja služieb pre ľudí bez domova (bývanie, zdravie, práca) - Stratégia pre ľudí bez domova |  1 461 €  | zdroje mesta |  |  |  |
| **•** výdavky súvisiace s pandémiou Covid-19 |  240 €  | zdroje MH SR |  |  |  |
| **Preventívne programy pre rodiny s deťmi - Stratégia pre ľudí bez domova** |  - €  | zdroje mesta |  |  **- €**  |  |
| **Kontrolná činnosť vo veciach sociálnych služieb** |  - €  | zdroje mesta |  |  **- €**  |  |
| **Výdavky súvisiace s pandémiou Covid-19, respirátory seniorom** |  9 750 €  | zdroje MV SR |  **9 750 €**  |  |  |

|  |  |  |  |  |  |
| --- | --- | --- | --- | --- | --- |
| **PROJEKTY / podpora z externých zdrojov** |   |   |   |   |   |
| Bežné výdavky - podpora projektov z externých zdrojov |  51 131 €  | sumarizačný riadok |  62 873 €  |  7 627 €  |  - €  |
| **Národný projekt "Podpora a zvyšovanie kvality terénnej sociálnej práce" - MPSVaR SR - KPSS** |   | sumarizačný riadok |  |  |  |
| • vlastné zdroje |  6 264 €  | zdroje mesta |   |  **6 264 €**  |   |
| • grantové zdroje |  44 867 €  | Implementačná agentúra MPSVaR SR |  **44 867 €**  |   |   |
| **Zvýšenie zamestnanosti príslušníkov MRK v Trnave zriadením miestnej občianskej poriadkovej služby** |   | sumarizačný riadok |  |   |   |
| • vlastné zdroje |  1 363 €  | zdroje mesta |  |  **1 363 €**  |   |
| • grantové zdroje |  18 006 €  | zdroje MV SR |  **18 006 €**  |   |   |
| Kapitálové výdavky - podpora projektov z externých zdrojov |  - €  | sumarizačný riadok |  - €  |  - €  |  - €  |
| **Projekty v sociálnej oblasti** |  | sumarizačný riadok |  |  |  |
| • vlastné zdroje | - € | zdroje mesta |  | - |  |
| • grantové zdroje | - € | x | - |  |  |
| *Zdroj: Záverečný účet Mesta Trnavy za rok 2021* |   |  |  |  |  |

***Mestský grantový program – podpora subjektom pôsobiacim v sociálnej oblasti, rok 2021***

|  |  |  |  |  |  |  |
| --- | --- | --- | --- | --- | --- | --- |
| **Žiadateľ** | **Názov projektu** | **Oblasť** | **Celkové náklady na projekt** | **Požadované** | **Schválené** | **Naplnenie požiadavky žiadateľa** |
| Naše stacko | Viedeň a podmorský svet | sociálna |  880 €  |  500 €  |  300 €  | 60% |
| IPčko | Klub Machovisko a Káčko - bezpečné miesta pre mladých v kríze | sociálna |  198 000 €  |  18 000 €  |  5 000 €  | 28% |
| Občianske združenie Nezábudka Trnava | Modernizácia zdravotníckych pomôcok = skvalitnenie života detí" | sociálna |  1 800 €  |  900 €  |  600 €  | 67% |
| Liga pár páru v Slovenskej republike | Kurzy spoznávania pred manželstvom | sociálna |  1 950 €  |  1 560 €  |  500 €  | 32% |
| Zbor Cirkvi bratskej v Trnave | Kútik pre zdravé nôžky | sociálna |  570 €  |  300 €  |  300 €  | 100% |
| Občianske združenie ISKIERKA | Aký môže byť deň krásny. Keď sa ho dotkne vľúdnosť. | sociálna |  14 020 €  |  11 216 €  |  8 500 €  | 76% |
| Centrum pomoci pre rodinu | Preventívna a poradenská činnosť Centra pomoci pre rodinu | sociálna |  59 994 €  |  15 000 €  |  5 000 €  | 33% |
| Záujmové združenie Rodina | Zabezpečenie prevádzky a činnosti Trnavského materského centra a Azylového domu Tamara | sociálna |  15 600 €  |  13 000 €  |  9 900 €  | 76% |
| Stacionár NÁŠ DOM n.o. | "Žiť celkom normálny život" | sociálna |  7 000 €  |  5 600 €  |  5 600 €  | 100% |
| Jednota dôchodcov na Slovensku, Trnava | Celoročná činnosť MsO JDS Trnava | sociálna |  17 805 €  |  10 310 €  |  10 000 €  | 97% |
| Centrum včasnej intervencie Trnava, n.o. | Každá rodina sa počíta | sociálna |  20 000 €  |  15 000 €  |  13 000 €  | 87% |
| Združenie STORM | Mobilné poradenstvo | sociálna |  8 050 €  |  4 000 €  |  3 000 €  | 75% |
| Zväz diabetikov Slovenska - Základná organizácia DIATYRNAVIA Trnava | Zdravý život pre diabetikov | zdravie a protidrogová prevencia |  1 500 €  |  1 200 €  |  500 €  | 42% |
| Trnavská univerzita v Trnave | Psychologické večery v Trnave | zdravie a protidrogová prevencia |  1 040 €  |  832 €  |  500 €  | 60% |
| Naše stacko | Kurzy pohybu a tanca pre klientov denného stacionára pre ľudí s mentálnym postihnutím | zdravie a protidrogová prevencia |  480 €  |  300 €  |  300 €  | 100% |
| Abstinentský klub Trnava (A-klub Trnava) | Zdravá rodina – prevencia a podpora: Podpora celoročných aktivít A-klubu Trnava | zdravie a protidrogová prevencia |  6 100 €  |  800 €  |  500 €  | 63% |
| Laura, združenie mladých - Trnava | Nech dobro rastie | aktivity mládeže |  14 000 €  |  2 500 €  |  1 700 €  | 68% |
| DOMKA - Združenie saleziánskej mládeže, stredisko Trnava | Pre mladých na Kopánke | aktivity mládeže |  31 000 €  |  6 000 €  |  5 000 €  | 83% |
| Združenie katolíckych vodkýň a skautov Európy na Slovensku | Systematická celoročná činnosť v skautskom roku | aktivity mládeže |  2 300 €  |  1 800 €  |  1 500 €  | 83% |
| Spoločenstvo Hrubáci | Celoročná činnosť OZ Spoločenstvo Hrubáci | aktivity mládeže |  8 750 €  |  3 000 €  |  800 €  | 27% |
| Mestská rada mládeže v Trnave | Dobrovoľníci deťom 2021 | aktivity mládeže |  14 332 €  |  6 000 €  |  6 000 €  | 100% |
| Spoločenstvo Tulipánci | Letný tábor 2020 a celoročná činnosť | aktivity mládeže |  12 000 €  |  3 500 €  |  1 000 €  | 29% |
| Centrum pomoci pre rodinu | Aktivity Centra pomoci pre rodinu 2021 | aktivity mládeže |  3 990 €  |  2 200 €  |  1 700 €  | 77% |
| Communium basilica | Aktivity a tábory o.z. Communium basilica | aktivity mládeže |  15 000 €  |  1 500 €  |  500 €  | 33% |
| Slovenský skauting, 2. zbor Dlhých mačiek | Celoročná skautská činnosť | aktivity mládeže |  20 500 €  |  3 000 €  |  3 000 €  | 100% |
| ASC Trnava | Celoročné stretnutia a letný tábor | aktivity mládeže |  18 500 €  |  2 300 €  |  1 500 €  | 65% |
| Aktivity pre deti | V krajine hudby – prímestský hudobný tábor | aktivity mládeže |  2 000 €  |  500 €  |  300 €  | 60% |
| **Spolu** | x | x | x | **130 818 €** | **86 500 €** | **66%** |

*Zdroj: Informačný systém Mesta Trnavy*

**Cieľová skupina Deti, mládež a rodina**

**Priorita 1: Vybudovať základnú sieť služieb na podporu rodín s deťmi**

**Opatrenie 1.2 Rozvoj nízkoprahových denných centier pre deti a rodinu**

**1.2.2 Podpora nízkoprahových aktivít pre deti a rodinu v lokalite Coburgova**

Garant: **Centrum Koburgovo, n. o.**

Dlhoročne zabezpečovaná aktivita je určená deťom a rodinám z prostredia rómskej komunity v mestskej časti Trnava – juh, lokalita Ul. Coburgova. Jej obsahom je zabezpečenie zmysluplných voľnočasových rozvojových aktivít pre deti, poradenstvo rodičom, vedenie k svojpomoci. V nízkoprahovom klube sa lektori venovali predškolákom a žiakom prvého stupňa. Vďaka týmto aktivitám si deti upevňujú návyky, režim. Mladší žiaci sa zlepšujú v čítaní, počítaní, iných zručnostiach, rozvíjajú slovnú zásobu s cieľom lepšie zvládať inštitucionálne vzdelávanie. Deti vďaka aktivitám, ktoré sú tiež zamerané na rozvoj empatie, vzájomnej komunikácie, vyjadrovanie svojho názoru, rešpektovanie názorov iných, konštruktívne riešenie konfliktov, zásady slušného správania a dodržiavanie pravidiel, vyjadrovanie svojich požiadaviek, utvrdzovanie vedomostí a zručností nadobudnutých v škole, získali sociálne zručnosti, ktoré im pomohli lepšie zvládať požiadavky v škole.

Organizácia poskytovala v Zariadení na výkon opatrení SPODaSK v roku 2021 svoje služby 299 klientom ohrozeným sociálnym vylúčením, pričom z toho bolo 173 detí do 18 rokov. Uskutočnilo sa 490 individuálnych intervencií a 97 skupinových aktivít.

Podrobnejšie pozri správu o činnosti Centra Koburgovo, n. o. za rok 2021, ktorá je prílohou č. 1 tohto vyhodnotenia.

**Opatrenie 1.3 Koordinácia aktivít v oblasti SPODaSK v spolupráci s ÚPSVaR Trnava**

**1.3.2 Psychologické poradenstvo a práca s rodinami**

a) Garant: **Centrum pomoci pre rodinu**

Centrum pomoci pre rodinu je akreditovaným subjektom pre vykonávanie opatrení SPODaSK ambulantnou formou. V roku 2021 Centrum zabezpečilo sociálno-psychologické poradenstvo pre 30 klientov, t. j. celkom 179 sedení v trvaní 241,25 h. Centrum zabezpečuje poradenstvo aj v online priestore.

Bližšie o činnosti centra v r. 2021 pozri na <https://www.cppr.sk/wp-content/uploads/2022/01/Vyrocna_sprava_2021.pdf>.

b) Garant: **Otvorené srdce, poradňa pre klientov závislých a rodiny závislých**

V roku 2021 OZ Otvorené srdce prešlo procesom opätovnej akreditácie na vykonávanie opatrení SPODaSK na obdobie ďalších 5 rokov v Poradni Otvorené srdce. Poradňa počas celého roka pracovala v plnej prevádzke.

V rámci terapií zameraných na rodinu (individuálne, párové a rodinné terapie) bolo zrealizovaných 2 203 stretnutí, ktorých sa zúčastnilo 995 klientov, z toho 457 obyvateľov Trnavy.

Podrobnejšie pozri správu o činnosti Otvorené srdce, poradňa pre klientov závislých a rodiny závislých za rok 2021, ktorá je prílohou č. 2 tohto vyhodnotenia.

**Opatrenie 1.4 Rozšírenie a skvalitnenie terénnej sociálnej práce v rodinách**

**1.4.1 Terénna sociálna práca zabezpečovaná nízkoprahovým Centrom MAK**

Garant: **Centrum MAK, Úsmev ako dar**

Centrum MAK poskytuje služby rómskym rodinám na Coburgovej ulici v Trnave. V roku 2021 Centrum vykonalo 577 intervencií v teréne. Centrum v priebehu roka eviduje priebežne cca 92 – 101 klientov, z toho približne polovicu tvoria deti do 18 rokov.

**1.4.3 Poradňa pre rodiny so špecifickými potrebami (sekundárna a terciárna prevencia)**

Garant: **Centrum pomoci pre rodinu**

Celoročné aktivity Centra pre rodiny sú zamerané na prevenciu vzniku krízových situácií v rodine, vzdelávanie rodín, detí a mládeže, osveta a prevencia vo výchove k manželstvu a rodičovstvu, predchádzanie vyňatiu dieťaťa z rodiny a úprava rodinných a sociálnych pomerov dieťaťa ako aj predchádzanie sociálnemu vylúčeniu detí a predchádzanie sociálno-patologickým javom v rodine a v spoločnosti.

Centrum poskytuje základné a špecializované sociálne poradenstvo. Je akreditovaným subjektom pre vykonávanie opatrení SPODaSK ambulantnou formou.

V roku 2021 centrum v rámci sociálneho, rodinného poradenstvo a koučingu pomáhalo 96 klientom, s ktorými viedli 443 sedení v rozsahu celkom 576,25 h. Centrum zabezpečuje poradenstvo aj v online priestore.

**1.4.4 Realizácia terénnej sociálnej práce Centrom Koburgovo na sídlisku Linčianska**

Garant: **Centrum Koburgovo, n. o.**

Nezisková organizácia Centrum Koburgovo poskytuje všeobecnoprospešné služby, vykonáva opatrenia sociálnoprávnej ochrany detí a sociálnej kurately. Pripravuje preventívne programy a aktivity zamerané na predchádzanie sociálnej vylúčenosti rodín, ktoré žijú v Trnave. Jedným z hlavných cieľov je zvýšenie šancí rómskych detí na úspešný vstup do vzdelávacieho procesu. Sociálnu prácu zabezpečuje aj v teréne.

**Priorita 2: Posilniť a rozvíjať preventívne aktivity**

**Opatrenie 2.1 Podpora rozvoja osvetových a preventívnych programov pre deti, mládež a rodinu**

**2.1.1 Rodina v meste – prorodinne orientované aktivity a podujatia**

Garant: **Mesto Trnava**, v spolupráci s inými organizáciami a združeniami

 V rokoch 2016 – 2020 v rámci rozpočtu mesta bola vytvorená oblasť dotácií „Prorodinne orientované mesto“. Oblasť spravovala Komisia sociálnych vecí a zdravia MZ Trnava. Od roku 2021 je mestský grantový program samostatným programom rozpočtu, v rámci ktorého sú rozdeľované dotácie v zmysle VZN č. 540, ktorým sa určuje metodika poskytovania dotácií z rozpočtu mesta. VZN podporuje oblasť športových aktivít, aktivít mládeže, výchovy a vzdelávania, záujmovej umeleckej činnosti a kultúrnych aktivít, oblasť sociálnu, zdravia a drogovej prevencie, ekológie a životného prostredia a oblasť adaptácie na zmeny klímy.

V roku 2021 mesto podporilo celkom 17 projektov orientovaných aj na rodinné aktivity. Dotácia pre tieto projekty predstavovala 66 300,- eur, pôvodne žiadaných bolo 92 860,- eur. Evidencia dotácií je transparentne zverejnená na <https://egov.trnava.sk/>.

**2.1.2 Realizácia osvetových a preventívnych aktivít v rámci projektu Zdravé mesto**

Garant: **Mesto Trnava**

Finančné prostriedky vo výške 8 703,- eur boli v roku 2021 použité na materiál k podujatiu Deň Zeme, bannery a roll-upy slúžiace na propagáciu vo veľkokapacitnom očkovacom centre v Mestskej športovej hale, prenájom drevených stánkov, kreatívny materiál k podujatiu Trnavský deň dizajnu, ktorý je sprievodným programom Dní zdravia, a nákup sedacích vakov, ktoré sa budú využívať pri interiérových aj exteriérových podujatiach. Podujatie Dni zdravia 2021 sa tento rok uskutočnilo s ohľadom na pandémiu koronavírusu a s ňou súvisiace opatrenia. V druhom polroku sa realizovalo viacero aktivít v rámci kampane Európskeho týždňa mobility, ktorá sa každoročne koná od 16. do 22. septembra. V septembri sa uskutočnili aj cyklistické preteky Okolo Slovenska. Zabezpečený bol drevený stánok k propagácii Mesta Trnava a Zdravého mesta s tvorivou dielničkou a rôznymi odmenami. Z rozpočtu boli tiež financované bannery na propagáciu Mesta Trnava počas pretekov a fotograf. K aktivitám Európskeho týždňa mobility, cyklistickým pretekom a k aktivitám prebiehajúcim do konca roka boli zakúpené upomienkové predmety s logom Zdravého mesta – napr. textilné tašky, perá, odznaky, kľúčenky, reflexné prvky a iné. V októbri bol zrealizovaný bežný transfer na rozpočet Centra voľného času za účelom realizácie Dňa zvierat. V novembri bol financovaný grafický návrh a tlač plagátov a citylightov k verejnej zbierke Giving Tuesday s cieľom vyzbierať šatstvo pre ľudí bez domova.

**2.1.11 Prednášková činnosť MŠ, ZŠ, SŠ, VŠ, verejnosť - zameraná na prevenciu závislostí (tabak, alkohol, drogy)**

Garant: **Regionálny úrad verejného zdravotníctva v Trnave**

Vzhľadom na pandémiu spôsobenú vírusom COVID-19 boli možnosti preventívnych a vzdelávacích akcií organizovaných RÚVZ významne obmedzené. RÚVZ ale naďalej komunikoval s rizikovými skupinami elektronickou formou, e-mailami a prostredníctvom webovej stránky.

Do pozornosti RÚVZ dával informácie súvisiace predovšetkým s rizikami COVID-19, očkovaní, ako podporiť duševné zdravie starších ľudí počas pandémie, návrhy jedálnička pre seniorov.

**Opatrenie 2.3 - Vytváranie podmienok pre preventívne voľnočasové aktivity pre deti, mládež a rodinu**

**2.3.1 Obnova a revitalizácia športovísk v areáloch ZŠ s ohľadom na potreby detí so zdravotným znevýhodnením a ich sprístupňovanie verejnosti**

Garant: **Mesto Trnava**

Mesto Trnava postupne obnovuje zastarané areály ZŠ a modernizuje ich vybavenosť s cieľom sprístupniť ich širokej verejnosti a vytvoriť tým zázemie pre aktívne trávenie voľného času obyvateľov jednotlivých lokalít. Pri revitalizácii športovísk mesto dbá aj na zohľadňovanie potrieb ľudí so zdravotným znevýhodnením. Súčasťou nových a revitalizovaných športovísk sú aj sociálne zariadenia s prístupom pre osoby so zdravotným znevýhodnením.

V rokoch 2020-2021 prebehla revitalizácia športového a školského areálu ZŠ s MŠ na Ul. M. Gorkého. Pripravujú sa projektové dokumentácie pre revitalizácie ďalších areálov škôl.

**2.3.2 Výstavba nových, obnova a revitalizácia existujúcich detských ihrísk na území mesta s ohľadom na potreby detí so zdravotným znevýhodnením**

Garant: **Mesto Trnava**

V roku 2021 mesto pokračovalo s podporou IROP v humanizácii obytných priestorov, vnútroblokov sídlisk. V roku 2021 začala humanizácia obytného priestoru s detským ihriskom Hospodárskej ulice, dvor A. Mesto priebežne pracuje na spracovaní projektových dokumentácií zameraných na výstavbu nových a revitalizáciu existujúcich detských ihrísk tak, aby ihriská boli dostupné aj pre deti a rodičov so zdravotným znevýhodnením.

**Priorita 3: Podporovať inklúziu detí, mladých ľudí a ich rodín**

**Opatrenie 3.1 – Vytvorenie podmienok pre inkluzívne vzdelávanie detí v MŠ a žiakov v ZŠ**

**3.1.2 Projekt inkluzívneho vzdelávania detí so špeciálnymi výchovno-vzdelávacími potrebami v ZŠ s MŠ M. Gorkého 21 v Trnave**

Garant: **ZŠ s MŠ M. Gorkého 21 v Trnave**

Pôvodný zámer rozsiahlejšieho projektu financovaného s podporou EÚ sa zatiaľ nepodarilo zrealizovať z dôvodu nevyhlásenej výzvy pre sledovaný účel. ZŠ s MŠ, Ulica Maxima Gorkého 21, Trnava sa však priebežne zapája do projektov podporujúcich inkluzívne vzdelávanie detí a žiakov.

ZŠ s MŠ sa od 1.9.2019 zapojila v rámci Operačného programu Ľudské zdroje do Národného projektu „Pomáhajúce profesie v edukácii detí a žiakov“. Projekt má zámer podporiť pozitívne zmeny v inkluzívnom vzdelávaní.

MŠ Limbová ako súčasť ZŠ s MŠ M. Gorkého 21 v Trnave je od roku 2020 zapojená do projektu „Pomáhajúce profesie v edukácii žiakov a detí II.“.

Podrobnejšie pozri vyhodnotenie aktivít ZŠ s MŠ M. Gorkého za školský rok 2021/2022, ktorá je prílohou č. 3 tohto vyhodnotenia.

**3.1.3 Zavedenie pracovnej pozície asistent učiteľa MŠ v materských školách v zriaďovateľskej pôsobnosti mesta**

Garant: **Mesto Trnava**

Finančné prostriedky v celkovej výške 56 392,- eur boli v r. 2021 použité na financovanie asistentov učiteľa v materských školách v právnych a neprávnych subjektoch mesta (školy s právnou subjektivitou: ZŠ s MŠ A. Kubinu, I. Krasku, M. Gorkého, K. Mahra / školy bez právnej subjektivity: MŠ Hodžova, MŠ V Jame, MŠ Vajanského, MŠ T. Tekela).

Všetky doručené žiadosti na požiadavku asistenta v materských školách v roku 2021 boli uspokojené.

MŠ Limbová ako súčasť ZŠ s MŠ M. Gorkého 21 v Trnave je zapojená do projektu financovaného ESF „Pomáhajúce profesie v edukácii žiakov a detí II.“. Na mzdové výdavky odborných zamestnancov a asistentov učiteľa v materskej škole získali z projektu v r. 2021 69 726,-eur.

**3.1.5 Zvýšenie počtu asistentov učiteľa v ZŠ**

Garant: **Mesto Trnava**, v spolupráci so ZŠ s MŠ v zriaďovateľskej pôsobnosti mesta

Pozícia asistent učiteľa na ZŠ je uhrádzaná z troch finančných zdrojov, a to prostredníctvom Regionálneho úradu školskej správy v Trnave, Metodicko-pedagogického centra a z rozpočtu Mesta Trnava.

Každoročne v máji základné školy zasielajú Regionálnemu úradu školskej správy v Trnave požiadavku na počty asistentov učiteľa. Regionálny úrad školskej správy zasiela na účet Mesta Trnava finančné prostriedky na mzdové výdavky asistentov učiteľa, ktoré ďalej mesto úpravou rozpočtu zasiela ZŠ. V r. 2021 boli tak zo zdrojov štátneho rozpočtu požiadavky na pracovnú pozíciu uspokojené v prepočte 24,19 (asistenta), celkom v 9 základných školách. (Prenesený výkon štátnej správy na úseku školstva, bežný transfer na mzdové výdavky na asistenta učiteľa v ZŠ v zriaďovateľskej pôsobnosti mesta - 294 924,- eur)

Pozícia asistent učiteľa je v ZŠ hradená ďalej prostredníctvom projektov:

Národný projekt „Pomáhajúce profesie v edukácii detí a žiakov II.“, financovaný ESF:

* mzdové výdavky odborných zamestnancov a asistentov učiteľa právneho subjektu ZŠ s MŠ K. Mahra 11, Trnava - 77 652,- eur
* mzdové výdavky odborných zamestnancov a asistentov učiteľa právneho subjektu ZŠ s MŠ M. Gorkého 21, Trnava - 67 881,- eur
* mzdové výdavky asistentov učiteľa právneho subjektu ZŠ s MŠ Námestie Slovenského učeného tovarišstva 15, Trnava - 84 055,- eur
* mzdové výdavky odborných zamestnancov a asistentov učiteľa právneho subjektu ZŠ s MŠ Vančurova 38, Trnava - 79 423,- eur
* mzdové výdavky odborných zamestnancov a asistentov učiteľa právneho subjektu ZŠ s MŠ A. Kubinu 34, Trnava - 40 664,- eur

Národný projekt „Spolu to dokážeme“, financovaný MPSVaR SR:

* financovanie osobných výdavkov odborných zamestnancov a asistentov učiteľa v Základnej škole s materskou školou A. Kubinu 34 v Trnave - 26 786,- eur (ukončený v r. 2021).

**Cieľová skupina Seniori**

**Priorita 2: Zvyšovať kvalitu a kapacitu sociálnych služieb pre seniorov**

**Opatrenie 2.2 Modernizácia existujúcich zariadení poskytujúcich služby pre seniorov za účelom skvalitňovania služieb**

**2.2.1 Poskytovanie rehabilitácií klientom Zariadenia pre seniorov v Trnave**

Garant: **Zariadenie pre seniorov v Trnave,** Ul. T. Vansovej 5, Trnava

Zámerom ZpS je priebežná aktivácia klientov, zlepšenie, resp. udržanie ich dobrého zdravotného stavu a mobility prostredníctvom poskytovania rehabilitácií. Na rehabilitácie je využívaná rehabilitačná miestnosť priamo v zariadení. V prípade imobilných klientov sa rehabilituje priamo v izbách klientov. Rehabilitácie sú poskytované rehabilitačnými pracovníkmi v rozsahu 3,5 úväzku. Denne rehabilituje cca 12 klientov ZpS.

**2.2.13 Realizácia canisterapie pre klientov Zariadenia pre seniorov v Trnave**

Garant: **Zariadenie pre seniorov v Trnave,** Ul. T. Vansovej 5, Trnava

Napriek opatreniam súvisiacim s COVID-19 aj počas roka 2021 v ZpS bola pre klientov zariadenia zabezpečená canisterapia.

**Priorita 3: Podporovať aktivizáciu seniorov v komunitnom prostredí**

**Opatrenie 3.1 Realizovať program aktívneho starnutia**

**3.1.1 Implementácia jednotlivých aktivít navrhnutých v rámci PAS**

Garant: **Mesto Trnava**

Plánované podujatie Veľtrh pre seniorov sa z dôvodu pretrvávajúcej situácie s ochorením COVID-19 neuskutočnilo. V Kine Hviezda sa konalo pre seniorov predstavenie „Dôveruj, ale preveruj“. Celkom 315-tim starobným a invalidným seniorom s trvalým pobytom mesta Trnava boli poskytnuté poukážky na zľavy na filmové predstavenia v kine Hviezda, v prírodnom kine a v kinách spoločnosti CINEMAX.

**3.1.2 Realizácia prednáškovej činnosti zameranej na aktívne starnutie**

Garant: **Regionálny úrad verejného zdravotníctva v Trnave**

Vzhľadom na pandémiu spôsobenú vírusom COVID-19 boli možnosti preventívnych a vzdelávacích akcií organizovaných RÚVZ významne obmedzené. RÚVZ ale naďalej komunikoval s rizikovými skupinami elektronickou formou, e-mailami a prostredníctvom webovej stránky. Do pozornosti RÚVZ dával informácie súvisiace s rizikami COVID-19, očkovaní, ako podporiť duševné zdravie starších ľudí počas pandémie, návrhy jedálnička pre seniorov.

**Cieľová skupina Osoby so zdravotným znevýhodnením**

**Priorita 3: Zlepšiť prístupnosť verejných priestranstiev v meste**

**Opatrenie 3.1 Odstraňovanie bariér v prostredí a zabraňovanie vzniku nových bariér**

**3.1.4 Odstraňovať existujúce bariéry vo verejne prístupných budovách a na verejných priestranstvách**

Garant: **Mesto Trnava**

Mesto Trnava pri budovaní a rekonštrukcii verejne prístupných budov a verejných priestranstiev v meste, pri rekonštrukcii existujúcich a výstavbe nových chodníkov a pozemných komunikácií postupuje v zmysle stavebného zákona 50/1976 Zb. v znení neskorších predpisov a rešpektujúc vyhlášku Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie. V súčasnosti všetky nové stavebné objekty a stavebné úpravy existujúcich objektov zahŕňajú povinné prvky bezbariérového prístupu.

V roku 2021 bola zrealizovaná bezbariérová úprava chodníkov a priechodov na uliciach: križovatka ulíc Limbová a Jiráskova a Ul. generála Goliana č. 51, Limbová.

**Priorita 4: Podporiť inklúziu občanov so zdravotným znevýhodnením**

**Opatrenie 4.3 Informačné kampane a podujatia na podporu inklúzie občanov so zdravotným znevýhodnením**

**4.3.1 Mesto pre všetkých**

Garant: **Mesto Trnava** v spolupráci s organizáciami združujúcimi zdravotne znevýhodnených

Podujatie Mesto pre všetkých zbližuje ľudí so zdravotným znevýhodnením so spoločnosťou zdravých. V roku 2021 sa konalo 24. 06. na Trojičnom námestí v Trnave. Súčasťou podujatia boli aj stánky, v ktorých dvadsať organizácií informovalo o svojich aktivitách, činnostiach a poskytovaných sociálnych službách. Počas akcie bola možná aj podpora členov a klientov organizácií a občianskych združení zakúpením ich originálnych výrobkov. Podujatie bolo obohatené o možnosť vyskúšať si jazdu na invalidnom vozíku alebo ručnom bicykli, o minikurz posunkového jazyka či ukážky práce so psami formou Hoopers a paralympijského športu boccia.

**4.3.3 Preventívno-výchovná akcia Biela palica**

Garant: **Krajské stredisko Únie nevidiacich a slabozrakých Slovenska v Trnave**

Deň Bielej palice sa v slovenských mestách uskutočnil 14. 10. 2021. Do celoštátnej preventívno-výchovnej akcie sa zapojilo celkom 33 miest na 38 priechodoch pre chodcov, vrátane mesta Trnava.

Sumárne čísla ukazujú, že na signál figuranta nezastavilo 19,6 % vodičov. Oproti roku 2019 ide o mierne zhoršenie, v ňom totiž vodiči dosiahli v celkových výsledkoch 18,8 %. (V roku 2020 sa z dôvodu pandémie uskutočnil Deň bielej palice online formou.) V Nitrianskom kraji nezastavilo nevidiacemu len 7,1 % vodičov. Štatisticky najhorším je Bratislavských kraj, v ktorom až 27,2 % vodičov odignorovalo signalizáciu figuranta. 26,2 % zaznamenali v Trnavskom kraji, o čosi nižšie číslo, 25,2 %, získal Košický kraj. Prešovský kraj získal 19,7 %, v tesnom závese je kraj Banskobystrický so ziskom 19,4 %. Trenčiansky a Žilinský kraj skončili s takmer totožným výsledkom, 13,7 % a 13,8 %. Tímy Dňa bielej palice (figuranti a hliadky dopravnej polície) zaregistrovali dovedna 5 188 áut, z toho figurantom 4 170 vodičov zastavilo a 1 018 nevidiaceho ignorovalo.

**Rozvoj komunitných, predovšetkým sociálnych služieb** (nečíslovaná aktivita)

Garant: **OZ Iskierka, denný stacionár COMITAS**

Spracovala: Miroslava Griflíková

Vzhľadom na pandemickú situáciu, ktorá pretrvávala aj v roku 2021, sa aj Denný stacionár COMITAS musel riadiť nariadeniami MPSVR SR a MZ SR. Z toho dôvodu sme boli obmedzení v organizovaní aktivít, ktoré mali za cieľ rozvoj komunitných, predovšetkým sociálnych služieb. Služby boli v dennom stacionári poskytované v štandardnej prevádzke s ohľadom na maximálnu ochranu klientov.

Nakoľko nám záleží na psychickej pohode našich klientov, snažili sme sa urobiť pre nich maximum aspoň v rámci našej komunity. V roku 2021 boli pre klientv zabezpečené aktivity:

- návšteva Farmy Šúrovce

- Mesto pre všetkých, účasť na spoločnom podujatí

- Letný rekondičný pobyt na Osrblí

- noc v Comitase

- muzikoterapia v Dome hudby

- Deň bielej palice - beseda s nevidiacimi

- jesenný ozdravný pobyt

- vianočná kvetinová škola

Ďalšie aktivity budú realizované v r. 2022 s ohľadom na pandemickú situáciu.

**Cieľová skupina Osoby v ťažkých životných situáciách**

**Priorita 1: Rozširovať sociálne služby zamerané na riešenie ťažkých životných situácií občanov**

**Opatrenie 1.2 Rozvoj služieb krízovej intervencie pre osoby v ťažkých životných situáciách**

**1.2.1 Realizácia projektu Streetwork**

Garant: **Trnavská arcidiecézna charita** v spolupráci s Mestom Trnava

TADCH vykonávala aj v r. 2021 terénnu sociálnu prácu v prostredí osôb bez prístrešia.

**1.2.2 Zmapovanie a monitoring počtu ľudí bez prístrešia na území mesta**

Garant: **Trnavská arcidiecézna charita / Mesto Trnava**

Priebežný monitoring ľudí bez domova, ktorí sa nachádzajú na území mesta, sa realizuje v rámci projektu TADCH Streetwork a v spolupráci s terénnymi sociálnymi pracovníčkami MsÚ Trnava.

Odbor sociálny MsÚ eviduje iba ľudí bez prístrešia, ktorí využívajú sociálne služby krízovej intervencie prostredníctvom terénnej sociálnej práce alebo na referáte sociálnej pomoci občanom. Terénna sociálna pracovníčka pre prácu s ľuďmi bez domova evidovala k 12/2021 112 ľudí bez domova, z toho 74 mužov a 38 žien. TADCH na základe vlastných zistení odhaduje na území mesta cca 300 ľudí bez prístrešia. Ľudia bez domova sú rozptýlení po celom meste Trnava.

**1.2.3 Posilnenie terénnej sociálnej práce s ľuďmi bez domova v lokalite Coburgova**

Garant: **Mesto Trnava**

Mesto Trnava sa od r. 2020 zapojilo do projektu Národná terénna sociálna práca v obciach II., ktorý umožnil zamestnať troch terénnych sociálnych pracovníkov, z nich sa dvaja orientujú na prácu s ľuďmi bez domova. Terénne sociálne pracovníčky majú svoje pracovisko na Ulici Coburgova 27 (mestská ubytovňa).

Sociálni pracovníci sa zameriavali na oblasť práce s marginalizovanou rómskou komunitou nielen v lokalite Trnava - juh (Ul. Coburgova), ale tiež Trnava - sever (Malženická cesta). Celkovo zrealizovali 322 intervencií zameraných predovšetkým na pomoc klientom v oblasti zdravia, bývania, zamestnanosti, pomáhali aj v spolupráci so školou pri riešení výchovno-vzdelávacích problémov alebo sociálno-patologických javov.

**1.2.4 Zabezpečenie terénnej sociálnej služby na sídlisku Linčianska**

Garant: **Centrum Koburgovo, n. o.**

Sociálnu prácu v teréne a terénnu prácu vykonávala aj nezisková organizácia poskytujúca všeobecnoprospešné služby Centrum Koburgovo, n. o. Centrum vykonáva opatrenia sociálnoprávnej ochrany detí a sociálnej kurately. Pripravuje preventívne programy a aktivity zamerané na predchádzanie sociálnej vylúčenosti rodín, ktoré žijú v Trnave. Jedným z hlavných cieľov je zvýšenie šancí rómskych detí na úspešný vstup do vzdelávacieho procesu.

Centrum sa v r. 2021 priebežne venovalo cca 290 klientom, z toho počtu bolo cca 170 detí. Počas roka vykonalo celkom 439 intervencií v teréne.

**1.2.6 Realizácia programu KROK VPRED – terénna sociálna práca s aktívnymi užívateľmi drog a osobami pracujúcimi v sexbiznise**

Garant: **Združenie STORM**

Realizácia projektu KROK VPRED plní svoje ciele.

V priebehu roka 2021 (do októbra) Združenie STORM v Trnave uskutočnilo 83 terénnych služieb (o 15 viac ako minulý rok), počas ktorých sa zrealizovalo 226 kontaktov. V rámci týchto intervencií bolo 28 zdravotných, 10 právnych, 13 sociálnych a 11 poradenstiev v oblasti liečby. Bolo vykonaných 62 poradenských rozhovorov v teréne (o 18 viacej ako v roku 2020).

Infoservis združenie realizovalo 122 krát, t. j. poskytnutie informácií klientkám a klientom, ktoré žiadali a zlepšili ich životnú situáciu, prípadne informácie o možnostiach a novinkách realizovaných v rámci služby.

V roku 2021 sa Združenie STORM v rámci tímu sústredilo na techniku motivačných rozhovorov a prácu s ambivalenciou klientov. S takto naladenými klientmi bolo zrealizovaných 31 hĺbkových motivačných rozhovorov. 8 krát bola ponúknutá sociálna asistencia.

Počas roka 2021 boli registrovaní 5 noví klienti.

Prijatých a bezpečne zlikvidovaných bolo 5468 ks použitých injekčných striekačiek. Medziročne to predstavuje nárast až o 2391 ks ihiel, čo je nárast až o 43,73 %. V rámci zberu voľne pohodených injekčných striekačiek bolo zlikvidovaných 158 ks. Z toho 25 ks bolo nájdených vo FIXPOINTE na sídlisku Linčianska. V rámci znižovania rizika nákazy klientiek a klientov a ochrany verejného zdravia obyvateľov bolo vydaných 496 prezervatívov a 160 informačno–edukačných materiálov.

V súvislosti s pandémiou vírusu COVID-19 bolo klientkám a klientom v teréne vydaných 159 dezinfekčných gélov a 164 kusov rúšok. Rovnako boli pravidelne poskytované informácie o opatreniach pandemickej komisie vlády SR a usmerneniach Regionálneho úradu verejného zdravotníctva.

Podrobnejšie pozri správu o činnosti Združenia STORM v Trnave za rok 2021, ktorá je prílohou č. 4 tohto vyhodnotenia.

**1.2.9 Modernizácia a rozšírenie kapacity nízkoprahového denného centra pre jednotlivcov**

Garant: **Trnavská arcidiecézna charita**

TADCH poskytuje sociálnu službu krízovej intervencie v nízkoprahovom dennom centre, Centre pomoci človeku Trnava pre ľudí bez domova od roku 2012. Je to jediné nízkoprahové denné centrum v Trnave.

Technický stav budovy na Hlavnej 43 v Trnave, v ktorej centrum sídli, bol nevyhovujúci a vyžadoval rekonštrukciu aj rozšírenie kapacity. TADCH sa v roku 2019 zapojila do výzvy IROP na predkladanie žiadostí o poskytnutie nenávratného finančného príspevku a na modernizáciu a rozšírenie kapacity nízkoprahového denného centra pre jednotlivcov v roku 2020 získala nenávratný finančný príspevok. Stavebné práce začali v r. 2021.

**1.2.11 Humanitárno-charitatívna služba – zabezpečenie materiálnej a potravinovej pomoci osobám v ťažkých životných situáciách**

Garant: **Trnavská arcidiecézna charita**

Projekt humanitárno-charitatívnej pomoci – služba TADCH Sieť pomoci - je zameraný na zabezpečenie nevyhnutnej materiálnej a potravinovej pomoci pre ľudí v akútnej kríze a v ťažkej životnej situácii. Je realizovaný dlhodobo a priebežne. Sieť pomoci zahŕňa zbierku a následnú redistribúciu potravín, oblečenia, drogistického tovaru, školských potrieb.

**Rozvoj služieb krízovej intervencie pre osoby v ťažkých životných situáciách** (nečíslovaná aktivita)

Garant: **Otvorené srdce, poradňa pre klientov závislých a rodiny závislých**

Otvorené srdce, poradňa pre klientov závislých a rodiny závislých počas celého roka pracovala v plnej prevádzke. Napriek protipandemickým opatreniam bolo v roku 2021 spolu realizovaných 151 skupinových stretnutí, ktorých sa zúčastnilo spolu 965 klientov. Išlo o:

- Skupinu pre klientov závislých od alkoholu v trvaní 90 min.

- Skupinu pre klientov nelátkovo závislých v trvaní 60 min.

- Skupinu pre rodinných príslušníkov závislých v trvaní 90 min.

- Skupinu pre klientov nealkoholovo závislých v trvaní 60 min.

- Skupinu pre klientov s poruchami príjmu potravy v trvaní 60 min.

- Skupinu Anonymných alkoholikov v trvaní 90 min.

- Skupinu Dospelých detí alkoholikov a dospelých detí z dysfunkčných rodín v trvaní 90 min.

- Skupinu sebaspoznávania a poznávania iných v trvaní 90 min.

- Skupinu meditácií v trvaní 90 min.

Podrobnejšie pozri správu o činnosti Otvorené srdce, poradňa pre klientov závislých a rodiny závislých za rok 2021, ktorá je prílohou č. 2 tohto vyhodnotenia.

**Cieľová skupina Komunitný rozvoj**

**Priorita 2: Podporovať komunitné aktivity a občiansku participáciu**

**Opatrenie 2.3 - Podporovať organizácie prostredníctvom grantovej politiky mesta**

**2.3.1 Pokračovať v grantovom programe mesta**

Garant: **Mesto Trnava**

Grantový program mesta funguje dlhodobo ako nástroj na podporu činnosti rôznych subjektov pôsobiacich v meste (právnické osoby, MVO) v nasledujúcich oblastiach: športové aktivity, aktivity mládeže, výchova a vzdelávanie, záujmová umelecká činnosť a kultúrne aktivity, charita, prorodinne orientované mesto, zdravotne znevýhodnení, zdravie a drogová prevencia, ekológia a životné prostredie, adaptácia na zmeny klímy. Poskytovanie dotácií upravuje Všeobecne záväzné nariadenie č. 540, ktorým sa určuje metodika poskytovania dotácií z rozpočtu mesta Trnava.

V roku 2021 bolo podaných celkom 136 žiadostí o dotáciu. Požadovaná podpora bola vo výške 1 061 842,30 eur. Dotácie boli rozdelené na podporu 119 projektov v úhrnnej výške 498 030 eur.

**Opatrenie 2.4 – Mobilizácia potenciálu komunít**

**2.4.1 Podpora organizácie komunitných aktivít prostredníctvom publicity a informovania organizátorov o organizovaní akcií na verejných priestranstvách**

Mesto podporuje propagáciu komunitných aktivít predovšetkým vtedy, ak participuje na ich organizovaní alebo ich finančne podporuje. Organizácie môžu na propagáciu verejných podujatí využiť priestor na <https://socialnesluzby.trnava.sk/>.

**2.4.7 Projekt TEREZA – dobrovoľnícka pomoc v rodinách so seniormi a s členmi s dlhodobo nepriaznivým zdravotným stavom**

Cieľom projektu je podpora a pomoc v rodinách so seniorom prostredníctvom aktivity dobrovoľníka v rodine. Na projekte v roku 2021 spolupracovali 3 dobrovoľníci.

V Trnave dňa 25. júla 2022

**Cieľová skupina Deti, mládež a rodina**

**Priorita 1: Vybudovať základnú sieť služieb na podporu rodín s deťmi**

**Opatrenie 1.2 Rozvoj nízkoprahových denných centier pre deti a rodinu**

**1.2.2 Podpora nízkoprahových aktivít pre deti a rodinu v lokalite Coburgova**

Garant: **Centrum Koburgovo, n. o.**

**Správa o činnosti Centra Koburgovo, n.o. za rok 2021**

Spracoval: Mgr. Juraj Štofej, PhD.

Nezisková organizácia poskytujúca všeobecnoprospešné služby Centrum Koburgovo, n. o. vykonáva opatrenia sociálnoprávnej ochrany detí a sociálnej kurately. Pripravuje preventívne programy a aktivity zamerané na predchádzanie sociálnej vylúčenosti rodín, ktoré žijú v Trnave. Jedným z hlavných cieľov je zvýšenie šancí rómskych detí na úspešný vstup do vzdelávacieho procesu. Organizácia poskytovala v Zariadení na výkon opatrení SPOD a SK v roku 2021 svoje služby 299 klientom ohrozeným sociálnym vylúčením, pričom z toho bolo 173 detí do 18 rokov. Uskutočnilo sa 490 individuálnych intervencií a 97 skupinových aktivít.

Veľkým problémom v Trnave je skutočnosť, že mnohé deti ohrozené sociálnym vylúčením majú problémy vo vzdelávaní. Väčšina žiakov po absolvovaní základnej školy nemá veľký záujem pokračovať na strednej škole. Po ukončení školskej dochádzky sa stretajú s nezamestnanosťou. Mnohí klienti majú negatívne skúsenosti so školským systémom a uplatnením sa na trhu práce. To má vplyv aj na ich postoje k významu vzdelávania svojich detí. Dôsledkom toho je, že mladí rodičia nedostatočne zapájajú svoje deti do vzdelávacieho procesu, sú pasívni a apatickí. Problém je aj častá migrácia rodín z jedného bydliska na druhé a ich nepriaznivé životné podmienky. Tak dochádza aj k častej fluktuácií detí na našich aktivitách, mnohé strácame z dohľadu a nemáme dostatočné možnosti ako im pomôcť začleniť sa v novom prostredí. Navyše pandemická situácia zhoršila pripravenosť detí na školské vzdelávanie.

Preto sme sa aj v roku 2021 rozhodli zamerať na dovzdelávanie žiakov, na ich zmysluplné trávenie voľného času a na riešenie krízových situácií v rodine. Snahou bolo poskytnúť viac špeciálno-pedagogickej intervencie a individuálnej starostlivosti o celú rodinu, vďaka čomu sa zlepšili vedomosti detí a priblížili sa k chýbajúcemu vzdelávaciemu obsahu príslušného ročníka. Pracovníci ponúkli komplexnú pomoc rodinám, ktoré sú ohrozené sociálnym vylúčením. To znamená, že okrem nízkoprahových a mimoškolských vzdelávacích aktivít pre deti sme pracovali aj s rodičmi na zlepšení výchovy a vzdelávania v rodinách. V oblasti výchovy a vzdelávania sa nám podarilo realizovať voľnočasové aktivity, zamerané na špeciálnopedagogické doučovanie a prevenciu. V nízkoprahovom klube sa lektori venovali predškolákom a žiakom prvého stupňa. Lektori pripravovali pred deti rôzne záujmové aktivity- výtvarné, hudobné, tvorivé dielne, ktoré prispôsobovali potrebám detí. Vďaka nízkoprahovým aktivitám si deti upevnili návyky, režim a mladší žiaci sa zlepšili v grafomotorike, čítaní, počítaní, slovnej zásobe a iných zručnostiach a pomohli sme deťom lepšie zvládať inštitucionálne vzdelávanie. Špeciálnopedagogické doučovanie bolo zamerané na dobehnutie chýbajúcich zručností. Tento deficit bol spôsobený aj pandemickou situáciou v posledných dvoch rokov. Navyše tieto deti to mali sťažené aj kvôli nedostatočnému prístupu k online vzdelávaniu a zhoršeniu životnej situácie v rodinách. Sociálnym poradenstvom sme pomohli rodinám zlepšiť nepriaznivú sociálnu situáciu. V spolupráci s inými organizáciami sme pokračovali v hľadaní efektívneho riešenia nepriaznivej situácie klientov ohrozených sociálnym vylúčením. Poskytovali sme profesionálnu podporu pracovníkom a dobrovoľníkom organizácie pri prací s deťmi formou pravidelnej supervízie. Do príprav a realizácie aktivít sa nám podarilo zapojiť aktívnych dospelých klientov .

V roku 2021 sa organizácii Centrum Koburgovo, n. o. podarilo naplniť tieto ciele:

**1. cieľ: Dosiahnutie dostatočnej vzdelanostnej úrovne detí podľa príslušného vzdelávacieho programu školy**

Doučovanie pod vedením špeciálneho pedagóga sa uskutočňovalo v priestoroch Centra Koburgovo, n. o. na Bratislavskej 8 v Trnave. Aktivity s deťmi spočívali v priamej práci s deťmi formou špeciálnej-pedagogickej intervencie. Deti v sprievode terénneho asistenta dochádzali do centra podľa určeného harmonogramu. Predškolákov sme pripravovali na vstup do školy. U prvákov sme sa zamerali na základné vzdelanie – abecedu, čítanie, počty. U starších detí sme vychádzali z požiadaviek školy a spolupracovali s učiteľmi. Zabezpečili sme individuálny prístup ku každému dieťaťu a využívali sme pomôcky špeciálne určené pre konkrétne dieťa. Deti vďaka doučovaniu pod vedením špeciálneho pedagóga získali kompetencie potrebné pre úspešné zvládanie školských povinností a bežného života. Vďaka našej podpore si osvojili a upevnili základné trívium a zlepšili sa v jednotlivých predmetoch. Počas stretnutí sme rozvíjali nielen kognitívne zručnosti ale aj sociálne zručnosti (komunikácia s dospelými, pozdravy, režim dňa...). Pomocou špeciálnopedagogických pomôcok sme sa zamerali na rozvoj vizuomotoriky. Tiež sme rozvíjali grafomotorické zručností detí, ktoré od septembra nastúpili do MŠ. Deti sa zlepšili aj vďaka pracovným listom, ktoré dostali na domáce využitie. Na stretnutiach sme sa zamerali aj na rozvoj reči, porozumenia reči, rozvoja slovnej zásoby a diagnostiku rečových porúch. Vo všetkých týchto oblastiach nastalo u detí zlepšenie. Počas projektu sa nám zvýšil záujem rodičov i detí o krúžky zamerané na učenie sa.

**2. cieľ: Zvýšenie šance úspešne začleniť rómske deti do hlavného vzdelávacieho prúdu**

Cieľom aktivít v nízkoprahovom klube bolo zameriavať sa nielen na rozvoj tvorivosti a kompetencií detí, ale aj na pomoc pri zvládaní požiadaviek školy. Deti navštevovali nízkoprahový klub, kde sa im venoval lektor spolu s dobrovoľníkmi. Deti vďaka aktivitám, ktoré sú zamerané na rozvoj empatie, vzájomnej komunikácie, vyjadrovanie svojho názoru, rešpektovanie názorov iných, konštruktívne riešenie konfliktov, zásady slušného správania a dodržiavanie pravidiel, vyjadrovanie svojich požiadaviek, utvrdzovanie vedomostí a zručností nadobudnutých v škole, získali sociálne zručnosti, ktoré im pomohli lepšie zvládať požiadavky v škole. Riešili sme s nimi aj aktuálne problémy súvisiace so školou. Rodičia dostali informácie o zápise detí do ZŠ a vyriešili sme s nimi niektoré problémy, ktoré mali ich deti v škole. Počas letných prázdnin sme pre deti pripravili 3 výlety do lesoparku Kamenný mlyn a do ZOO v Zelenči a 7 výletov pre rodiny do Šaštína, Piešťan a Sládkovičova. Víziou výletov pre deti s rodičmi bolo pokračovať v podpore a posilňovaní zdravého rodinného spolužitia a podpora rodiny v starostlivosti o deti. Prispeli sme k skvalitneniu voľného času detí stráveného spoločne s pracovníkmi organizácie a rodinami, zmysluplne využili čas medzi rodičmi a deťmi v kultúrnom prostredí mimo domáceho prostredia. Účasť na výlete bol odmenou pre rodiny za ich aktívnu spoluprácu s organizáciou. Na výletoch sa zúčastnilo 102 účastníkov. Rodičia boli aktívne zapojení do príprav a realizácie výletov. Lektori pripravili pre deti tvorivé aktivity, interaktívne hry, hľadanie pokladu a podobne. Navštívili sme Baziliku v Šaštíne, navštívili miestne centrum pre deti v Šaštíne, previezli sa loďkou po jazere a výletnou loďkou po Váhu, kúpali sa v jazere a opekali si. Na záver sme zhodnotili spolu s rodinami aktivity a ich prínos a získali spätnú väzbu od rodičov. Počas roka sme robili rôzne komunitné aktivity napr. mikulášsky sprievod pre deti. Vďaka účasti detí na týchto aktivitách, kde sa stretli s deťmi z rôznych spoločenských a sociálnych prostredí, sa naučili spolu lepšie komunikovať, prekonávať predsudky, a rešpektovať vzájomné odlišnosti. Zvýšilo sa aj sebavedomie detí a hrdosť na svoju kultúru. Realizovali sa činnosti, ktoré prispeli k podpore sociálnych zručností, zdravej identity a rozvoju talentov.

**3. cieľ: Zlepšenie nepriaznivej životnej situácie v rodine a starostlivosti o deti**

Rodičom detí zapojených do projektu sme poskytovali základné sociálne poradenstvo zamerané na pomoc s výchovou detí a prevenciou pred sociálno-patologickými javmi. Informovali sme ich o aktivitách pre deti, aktívne ich zapájali do realizácie aktivít a vypracovania domácich úloh s deťmi. Zisťovali sme zmeny životnej situácie v rodinách a hľadali s nimi možnosti zlepšenia ich postavenia v spoločnosti. Vzhľadom k výraznému zhoršeniu životnej situácie mnohých klientov v dôsledku pandémie spôsobenej korona vírusom sme sa zamerali na riešenie rôznych krízových situácií, týkajúcich sa straty zamestnania, bývania, zadlžovania, problémov s výchovou detí, ktoré nechodili do školy, zlepšením hygieny, zdravia a pod. Pomáhali sme im s vybavovaním úradných záležitostí a tiež s problémami súvisiacimi s nástupom do škôl po dištančnom vzdelávaní a zápismi do škôl. Klientom sme sprostredkovali kontakty na iné organizácie, napr. na Charitu, mesto Trnava, Centrum právnej pomoci, poskytli materiálnu pomoc: pomoc so zabezpečením vecí pre bábätká, s vybavením ochranných prostriedkov-rúška, respirátory a mydlá, rukavice, pomoc so zabezpečením pomôcok do školy a podobne. V decembri sme sa zapojili do zbierky vianočných balíčkov pre našich klientov, ktorú organizovala materská škola na Limbovej ulici, základná škola na Gorkého ulici a základná škola v Smoleniciach. Podarilo sa zozbierať množstvo balíčkov s užitočnými vecami. Časť balíčkov bola odovzdaná na vianočnom večierku deťom. Ďalšie balíčky sme distribuovali rodinám na Coburgovej ulici. Na začiatku decembra sme zorganizovali 2 mikulášske sprievody s čertom, anjelom a Mikulášom priamo do rodín na Coburgovej ulici a vo vylúčenej lokalite za Trnavou – na Farárskom. Deťom sme rozdali mikulášske balíčky. Tiež sme v centre uskutočnili Mikulášske posedenie, kde prišiel Mikuláš so svojimi pomocníkmi z organizácie Hektor. Akciu sme realizovali v spolupráci s Mestom Trnava. Vďaka podpore Trnavskej arcidiecéznej charity sme rodinám distribuovali zemiaky a zeleninu a informovali ich o aktuálnych aktivitách v centre. Vzhľadom k pretrvávajúcej pandémii sa nie vždy podarilo zlepšiť životnú úroveň v rodinách. Ale vďaka realizácii pravidelných návštev v prirodzenom prostredí detí sa rodičom otvorili možnosti lepšieho zvládania ich problémov a zlepšili sa vzdelávacie podmienky ich detí. Okrem iného rodičia získali lepšiu schopnosť vhodne pracovať aj so vzdelávacími materiálmi a pomáhať deťom s úlohami zo školy a taktiež sa stali aktívnejšími pri riešení svojich problémov.

**4. cieľ: Hľadanie efektívneho riešenia nepriaznivej situácie klientov ohrozených sociálnym vylúčením**

Aj v roku 2021 sme pokračovali v zefektívňovaní spolupráce organizácií venujúcich sa marginalizovaným klientom na území TTSK. Našou snahou je dlhodobo podnecovať organizácie k hľadaniu riešenia problémov a podnetov, ktoré sa týkajú ľudí na okraji spoločnosti a ponúkať systémový prístup k riešeniu situácie klientov. Snažíme sa zdôrazniť význam synergie aktérov pri riešení verejných záležitostí v kraji a vytvárať most medzi rôznymi skupinami obyvateľstva. Snahou je tiež inšpirovať ďalšie organizácie k pozitívnym príkladom práce s marginalizovanými klientmi a ukazovať potrebnosť a dôležitosť poskytovaných služieb. Pracovníci sa zapojili do tvorby koncepčného dokumentu Koncepcia rozvoja sociálnych služieb na území TTSK 2022-2030 a nového koncepčného dokumentu Komunitný plán sociálnych služieb v meste Trnava 2022-2030. Tiež sa zúčastnili networkingového stretnutia pre zástupcov vzdelávacích organizácií z Trnavy a okolia pod názvom Učiaca sa Trnava a aktívne sa zapojili do realizácie výskumu týkajúceho sa vzdelávacích organizácií v Trnave. Zúčastnili sa zasadnutí regionálnej platformy pre pomoc obetiam trestných činov, ktoré sa konalo pod vedením Odboru prevencie kriminality kancelárie ministra vnútra SR. V rámci sieťovania uskutočnili stretnutia s pracovníkmi organizácií, napr.: Združenie STORM, Centrum pomoci pre rodinu, miestna občianska hliadka, bytová a sociálna komisia mesta Trnava, Bronco a Trnavská arcidiecézna charita, Správa kultúrnych a športových aktivít, úrad Splnomocnenca vlády pre rómske komunity. Uskutočnili stretnutia s pracovníkmi odboru územného rozvoja a koncepcií mestského úradu v Trnave, kde riešili revitalizáciu Coburgovej ulice. V rámci medializácie činnosti uskutočnili rozhovor na internetovom portáli Mojimi očami a o činnosti informovali aj prostredníctvom internetovej stránky a facebooku. Spolu s pracovným tímom sme pravidelne realizovali intervízne stretnutia, porady na ktorých sme zdieľali skúseností a hľadali vzájomnú pomoc a poskytli sme mesačne individuálnu supervíziu. Vďaka poskytovanej individuálnej supervízii a skupinovým intervíziám vedia odborní pracovníci lepšie zvládať záťažové situácie pri práci s cieľovou skupinou. Zvýšili sa profesionálne kompetencie a sebapoznanie a celkovo sa zvýšila kvalita poskytovaných služieb.

**Cieľová skupina Deti, mládež a rodina**

**Priorita 1: Vybudovať základnú sieť služieb na podporu rodín s deťmi**

**Opatrenie 1.3 Koordinácia aktivít v oblasti SPODaSK v spolupráci s ÚPSVaR Trnava**

**1.3.2 Psychologické poradenstvo a práca s rodinami**

Garant: **Otvorené srdce, poradňa pre klientov závislých a rodiny závislých**

**Správa o činnosti, OZ Otvorené srdce, rok 2021**

Spracovala: PaedDr. Ľubica Hornáčková

**Stručné zhrnutie významných výstupov za rok 2021**

V roku 2021 pokračovalo OZ Otvorené srdce v činnosti a v prevádzke Poradne pre klientov závislých a rodiny závislých Otvorené srdce, pričom veľká časť poradenskej a psychoterapeutickej práce s klientmi bola ovplyvnená pandémiou koronavírusu. Nielen témami, s ktorými klienti prichádzali (strach, neistota, pocity ohrozenia seba a svojich blízkych, sociálne dôsledky straty práce, sociálnej izolácie, práce z domu, dištančného vzdelávania detí, partnerských konfliktov vyplývajúcich z prežívania dlhodobej traumy, ktorú pandémia vo svojom dosahu spôsobila), ale aj spôsobom práce s klientmi (časť psychoterapie a poradenstva sme realizovali v online priestore). Počas prvého a štvrtého kvartálu boli z dôvodu protipandemických opatrení úplne zastavené alebo povolenými počtami regulované skupinové terapeutické stretnutia, čo zanechalo dosah na klientoch v podobe nárastu úzkostných stavov, neuróz, občasných recidív.

Poradňa počas celého roka pracovala v plnej prevádzke, klientom sme boli v náročných životných obdobiach k dispozícii telefonicky aj počas víkendov.

Opätovne sme s podporou Trnavského samosprávneho kraja v septembri a v októbri zrealizovali plánovaný projekt dvoch ozdravných pobytov pre závislé rodiny "Poďme si porozumieť" pre 58 klientov zo závislých rodín, v pokojnom prostredí blízko priehrady v Suchej n./Parnou.

Na jeseň 2021 prešlo OZ Otvorené srdce procesom reakreditácie na vykonávanie opatrení SPOaSK na obdobie ďalších 5 rokov v Poradni Otvorené srdce.

Počas celého roka sme spolupracovali s Mestom Trnava pri príprave KPSS, v septembri tiež s Trnavským samosprávnym krajom pri príprave realizácie plánu obnovy v oblasti sociálnej.

Opatrenia SPOaSK vykonávané Poradňou Otvorené srdce boli realizované v roku 2021 najmä v priestoroch poradne v mestskej poliklinike, alebo online formou. Išlo o:

1.) individuálne, párové a rodinné terapie v trvaní 60 min. - spolu bolo realizovaných 2203 stretnutí, ktorých sa zúčastnilo 995 klientov, z toho 457 obyvateľov mesta Trnava.

Nových klientov bolo v roku 2021 spolu 207, z toho 85 obyvateľov mesta Trnava.

2.) skupinové terapeutické stretnutia - napriek protipandemickým opatreniam bolo v r. 2021 spolu realizovaných 151 skupinových stretnutí, ktorých sa zúčastnilo spolu 965 klientov. Išlo o:

- Skupinu pre klientov závislých od alkoholu v trvaní 90 min.

- Skupinu pre klientov nelátkovo závislých v trvaní 60 min.

- Skupinu pre rodinných príslušníkov závislých v trvaní 90 min.

- Skupinu pre klientov nealkoholovo závislých v trvaní 60 min.

- Skupinu pre klientov s poruchami príjmu potravy v trvaní 60 min.

- Skupinu Anonymných alkoholikov v trvaní 90 min.

- Skupinu Dospelých detí alkoholikov a dospelých detí z dysfunkčných rodín v trvaní 90 min.

- Skupinu sebaspoznávania a poznávania iných v trvaní 90 min.

- Skupinu meditácií v trvaní 90 min.

3.) telefonické a emailové intervencie - spolu sme poskytli 402 najčastejšie, krízových intervencií.

**Zhodnotenie finančnej podpory z externých zdrojo**v

Financovanie OZ Otvorené srdce v roku 2021 bolo postavené na dotácii z rozpočtu Trnavského samosprávneho kraja, príjmoch od darcov, príjmoch z 2 % dane fyzických a právnických osôb, dotácii z rozpočtu Mesta Trnava, grantov z Ministerstva práce, sociálnych vecí a rodiny.

**Informáciu o spolupráci s ďalšími subjektami**

OZ Otvorené srdce spolupracuje dlhodobo na regionálnej úrovni s verejnou správou (TTSK, Mesto Trnava), organizáciami vykonávajúcimi opatrenia SPOaSK (Združenie STORM), Azylovým domom Tamara, Zariadením núdzového bývania Jozefínum, D. Krupá, A-klubom a Klusom, Informačnou kanceláriou pre obete týrania. Mimo regiónu sme v roku 2021 spolupracovali s Alianciou žien Slovenska a s Bezpečným ženským domom LUNA v Trenčíne, kde sme umiestňovali klientku so synom, ohrozenú psychickým týraním partnera.

Nakoľko naším poslaním je vykonávať aj krízovú intervenciu, kde sa prepája poskytovanie prvej pomoci závislým klientom a ich rodinným príslušníkom v rovine sociálnej a zdravotníckej, spolupracujeme aj so psychiatrickými ambulanciami MUDr. Vida, MUDr. Seča, MUDr. Subotiča v Modre a MUDr. Subotiča v Šenkviciach, psychiatrickými liečebňami zameranými na liečbu závislostí a resocializačnými zariadeniami.

**Aktivity, ktoré sa nepodarilo sa zrealizovať**

Dlhodobo (od roku 2019) plánovaná skupina pre rodičov "O výchove k slobode / nezávislosti" sa nám najskôr z personálnych dôvodov nepodarila otvoriť, v roku 2020 a 2021 pribudla prekážka v podobe pandémie, ktorá nevytvorila priaznivé podmienky na otvorenie a rozbeh novej skupinovej aktivity, hoci potreba práce s rodičmi detí, ktoré uviazli v sociálnej izolácii počas vzdelávania z domu, sa aj v tomto období ukázala ako vysoko potrebná.

Nakoniec sme zohľadnili aj terapeutov poradne, ktorí samotní čelia náročným neistým a neustále sa meniacim podmienkam, boli vyčerpaní a napriek tomu boli denne klientom k dispozícii v pravidelne bežiacich terapeutických aktivitách. Rozhodli sme sa pre vlastnú ochranu a otvorenie novej skupiny sme odložili na rok 2022.

**Cieľová skupina Deti, mládež a rodina**

**Priorita 3: Podporovať inklúziu detí, mladých ľudí a ich rodín**

**Opatrenie 3.1 – Vytvorenie podmienok pre inkluzívne vzdelávanie detí v MŠ a žiakov v ZŠ**

**3.1.2 Projekt inkluzívneho vzdelávania detí so špeciálnymi výchovno-vzdelávacími potrebami v ZŠ s MŠ M. Gorkého 21 v Trnave**

Garant: **ZŠ s MŠ M. Gorkého 21 v Trnave**

**Stručné vyhodnotenie aktivít za školský rok 2021/2022, ZŠ s MŠ M. Gorkého 21, Trnava**

Spracovala: Ing. Beáta Krajčovičová, riaditeľka školy

Školy spracovávajú hodnotiace správy za obdobie školského roka. Správa za školský rok 2020/2021 je publikovaná na <https://zstulipantt.edupage.org/a/dokumenty?eqa=dGV4dD10ZXh0L3RleHQ2JnN1YnBhZ2U9Ng%3D%3D>

Významné výstupy za šk. rok 2021/2022:

Aktivity, ktoré boli v tomto roku nové (vzťahuje sa na rok 2022):

* Skupinové aktivity pod vedením inkluzívneho tímu zamerané na podporu empatie žiakov voči prichádzajúcim žiakom z Ukrajiny, následne aj aktivity, ktoré boli priamo nastavené na podporu lepšieho začlenenia detí z Ukrajiny na našej škole
* Realizácia kurzu slovenského jazyka pre žiakov z Ukrajiny

Finančná podpora z externých zdrojov:

* Metodicko pedagogické centrum, Národný projekt „Pomáhajúce profesie v edukácii detí a žiakov“
* eduRoma - kampaň „Miesto pre všetkých“
* ARAARTsk

Zorganizované podujatia zamerané na inklúziu, vzdelávanie:

* Projekt „Spolu múdrejší“
* Celoročná realizácia skupinových aktivít pod vedením inkluzívneho tímu, ktoré sú zamerané na podporu pozitívnej klímy v triednom kolektíve
* Realizácia preventívneho programu „Nezbedná opička KIKA sa učí byť lepšou“
* Motivačná beseda „Živé knihy“ – Viliam Tanko, Vanessa Gáborová
* Skupinové aktivity ku príležitosti Medzinárodného dňa Rómov (história Rómov, Rómovia našimi očami – vyjadrenie prostredníctvom kresby)
* Kampaň „Miesto pre všetkých“ v spolupráci s UKF, FSVaZ (Ústav romologických štúdií)
* Beseda s nevidiacim človekom (prvý stupeň)
* Vianočný bazár (prvý stupeň)
* Ukážky práce policajtov a služobných psov
* Výsadba kvetov v areáli školy a starostlivosť o ne
* Účasť na projekte „Za zelenú Trnavu“ (druhý stupeň) – environmentálne aktivity a čistenie prírody v Kamennom mlyne
* Preventívna beseda zameraná na objasňovanie postoja voči vojnovému konfliktu na Ukrajine (druhý stupeň)
* Účasť na podujatí „Deň Zeme“ v Kalokagatii
* Bubnovačka na vyjadrenie protestu proti „detskej práci“ vo svete
* Osvetová beseda zameraná na tému rovnosti príležitostí a na tému diskriminácie jej možných dopadov na spoločnosť (druhý stupeň) - o.z. Parasport 24
* Účasť na podujatí – Dobrovoľníci deťom
* Nácviková aktivita pre rómske matky ako stimulovať deti (predškoláci) v domácom prostredí – podpora a rozvoj rodičovských zručností - aktivita MŠ Gorkého

**Cieľová skupina Osoby v ťažkých životných situáciách**

**Priorita 1: Rozširovať sociálne služby zamerané na riešenie ťažkých životných situácií občanov**

**Opatrenie 1.2 Rozvoj služieb krízovej intervencie pre osoby v ťažkých životných situáciách**

**1.2.6 Realizácia programu KROK VPRED – terénna sociálna práca s aktívnymi užívateľmi drog a osobami pracujúcimi v sexbiznise**

Garant: **Združenie STORM**

**Správa o činnosti, Združenie STORM v meste Trnava, rok 2021**

**a) Informácia k realizácii projektu KROK VPRED (2021)**

Spracoval: Mgr. Pavol Ščasný, štatutárny zástupca Združenia STORM

Realizácia projektu KROK VPRED plní ciele:

- mobilnou terénnou prácou prispieť k zníženiu zdravotných a sociálnych rizík vyplývajúcich z rizikového správania obyvateľov v meste Trnava (osoby pracujúce v sex-biznise, užívatelia drog, ľudia bez domova a pod.) v zmysle prístupu Harm Reduction,

- nízkoprahovým poradenstvom zvyšovať motiváciu klientov projektu k stabilizácii a k zlepšeniu svojej aktuálnej životnej situácii, k menej rizikovému správaniu,

- zvyšovať ochranu verejného zdravia majoritnej spoločnosti najmä zberom a bezpečnou likvidáciou použitých injekčných striekačiek,

- vzdelávať a motivovať pracovníkov, ak aby bola personálne a vysoko profesionálne zabezpečená kontinuálna práca s klientmi,

- minimalizovať počet nechránených sexuálnych stykov u užívateľov drog a osôb pracujúcich v pouličnom sex-biznise a tým znížiť riziko prenosu pohlavných a pohlavne prenosných ochorení medzi klientmi projektu, ako aj z klientov projektu na majoritnú populáciu, ktorá využíva služby poskytované osobami pracujúcimi v sex-biznise.

V priebehu roka 2021 Združenie STORM v Trnave uskutočnilo 99 terénnych služieb, počas ktorých sa zrealizovalo 305 kontaktov. V rámci týchto intervencií bolo 33 zdravotných, 10 právnych, 19 sociálnych a 12 poradenstiev v oblasti liečby. Bolo vykonaných 62 poradenských rozhovorov v teréne. Počas roka 2021 boli registrovaní 7 noví klienti.

Infoservis združenie realizovalo 160 krát, t. j. poskytnutie informácií klientkám a klientom, ktoré žiadali a zlepšili ich životnú situáciu, prípadne informácie o možnostiach a novinkách realizovaných v rámci služby.

V roku 2021 sa Združenie STORM v rámci tímu sústredilo na techniku motivačných rozhovorov a prácu s ambivalenciou klientov. S takto naladenými klientmi bolo zrealizovaných 33 hĺbkových motivačných rozhovorov. 10 krát bola ponúknutá sociálna asistencia. 5 ľudí kontaktovalo združenie z výkonu trestu odňatia slobody.

Prijatých a bezpečne zlikvidovaných bolo 6265 ks použitých injekčných striekačiek. Medziročne to predstavuje nárast až o 3188 ks ihiel, čo je nárast až o 45 %. V rámci zberu voľne pohodených injekčných striekačiek bolo zlikvidovaných 158 ks. Z toho 45 ks bolo nájdených vo FIXPOINTE na sídlisku Linčianska. V rámci znižovania rizika nákazy klientiek a klientov a ochrany verejného zdravia obyvateľov bolo vydaných 632 prezervatívov a 205 informačno–edukačných materiálov.

V súvislosti s pandémiou vírusu COVID-19 bolo klientkám a klientom v teréne vydaných 179 dezinfekčných gélov a 223 respirátorov. Rovnako boli pravidelne poskytované informácie o opatreniach pandemickej komisie vlády SR a usmerneniach Regionálneho úradu verejného zdravotníctva.

Klienti využívajú naše služby opakovane, prejavujú nám dôveru, pravidelne využívajú naše služby v ich prirodzenom prostredí, diskutujú s nami na témy súvisiace s ochranou verejného zdravia, zmeny životného štýlu, problémoch súvisiacich s užívaním drog, ich sociálnych, právnych a zdravotných aspektoch. Rovnako často rozoberáme problémy súvisiace s bývaním a absenciou ubytovacích kapacít pre osoby v núdzi. Sociálne ubytovne, na ktoré máme kontakt, sú plne obsadené a možnosť zabezpečiť bývanie je zvlášť v zimných mesiacoch takmer nemožná. Rovnako je veľmi ťažké získať prácu, prípadne brigádu po výstupe z Ústavu na výkon trestu odňatia slobody, ale aj celkovo. Aj v súvislosti s pandémiou COVID-19 je situácia klientov programu KROK VPRED ešte o niečo komplikovanejšia a sociálne dno, ku ktorému niekedy klesajú, je ešte o niečo hlbšie.

V rámci realizovaných pravidelných mesačných zberov ihiel, ktoré sme realizovali spoločne s klientmi na miestach, ktoré klienti a verejnosť označili ako miesta výskytu voľne pohodených injekčných striekačiek sme sa venovali aj práci s verejnosťou. Počas zberov pohodených injekčných striekačiek sme komunikovali s ľuďmi, vysvetľovali naše nastavenie a dôvody našich aktivít zameraných na ochranu verejného zdravia.

25. 05. 2021 Združenie STORM spustilo facebookovú moderovanú skupinu Bezpečne v komunite Trnava, ktorá je súčasťou podobnej aktivity v mestách Sereď, Nitra a Zvolen. Účelom skupín je priama komunikácia s obyvateľmi mesta v prípadoch, ak nájdu voľne pohodenú injekčnú striekačku a tiež informovanie a vzdelávanie obyvateľov v témach ako ochrana verejného zdravia a iných dotýkajúcich sa komunity cieľovej skupiny združenia. Viac na: <https://www.facebook.com/groups/376738997073806>

**b) Záverečná správa k projektu Mobilné poradenstvo** (súčasť projektu KROK VPRED)

Spracoval: Palo Vančo, koordinátor projektu KROK VPRED

Nový projekt Združenia STORM s názvom Mobilné poradenstvo je v meste Trnava realizovaný s podporou Mesta Trnava od 1. júna 2021. Víziou projektu Mobilné poradenstvo je vyplniť medzeru v sieti sociálnych služieb a to konkrétne poskytovaním mobilného poradenstva, ktoré bude ľahko dostupné, bezplatné a anonymné. Pre účel našej správy konštatujeme, že od spustenia projektu sa nám podarilo naplniť všetky stanovené čiastkové ciele.

**Skrytá komunita užívateľov drog**

Prvým cieľom bolo osloviť skrytú komunitu užívateľov drog, ktorí podľa našich výskumov realizovaných v rámci projektu Ľudia z Komunity (realizovaný vďaka Mestu Trnava od roku 2018 a spolu podpore VÚC TT od roku 2019 – ďalej len „LK“) z rôznych príčin odmietajú navštevovať kontaktné miesta v teréne. Tieto miesta sú z ich pohľadu všeobecne známe v komunite užívateľov drog, od ktorej sa chcú dištancovať. Miesta sú rovnako známe aj medzi majoritou, s ktorou chcú splynúť.

V rámci projektu sme sa sústredili na potrebu skrytej komunity a vytvorili priestor pre jej naplnenie. Prostredníctvom informačných letákov a klienta, ktorý participuje na projekte LK sme v komunite rozšírili informáciu, že počas štvrtkových terénnych služieb budeme mobilní. V prípade záujmu nás je možné kontaktovať na telefónnom čísle a dohodnúť si miesto vo vymedzenom čase. Na tomto mieste je možné poskytnúť potom všetky služby, ktoré inak poskytujeme na stabilných kontaktných miestach.

Nakoľko sme v rámci projektu 3P (Práca – Pomoc - Podpora) boli schopní klienta participujúceho na projekte LK zamestnať na dohodu o vykonaní práce, začal s nami chodiť do terénu. Prínosom nového kolegu bol hlavne fakt, že počas výkonu mobilnej služby, kedy sme sa nachádzali na rôznych verejných miestach v rámci mesta, ho kontaktovali ľudia, ktorí boli jednak jeho klientmi (klient mení injekčné striekačky v rámci projektu LK aj mimo času, kedy je v práci v teréne), alebo ho len poznali. Aj takto sa nám veľmi efektívne podarilo podporiť proces depistáže.

Od spustenia projektu prejavilo o mobilnú službu záujem 27 ľudí, ktorí využili túto možnosť spolu 106 krát počas 27 týchto služieb. Registrovali sme 6 nových klientiek a klientov a službu začali využívať aj klienti, ktorí už boli u nás registrovaní, ale z vyššie popísaných dôvodov kontaktné miesto nenavštevovali. Takto sa nám s podporou Mesta Trnava a klienta participujúceho na projekte LK podarilo zefektívniť dosah služby o 70 % v porovnaní s prvým polrokom roku 2021.

V rámci realizovaných mobilných služieb sme uskutočnili 14 motivačných rozhovorov, 16 zdravotných, 5 sociálnych, 6 právnych poradenstiev a tiež 2 poradenstvá z oblasti liečby závislosti. 56 krát sme poskytli informácie, o ktoré nás klientky a klienti požiadali, realizovali sme 3 krízové intervencie. Jednu v súvislosti s ochorením na COVID 19 telefonicky, ďalšie dve priamo v teréne. 5 krát sme ponúkli sociálnu asistenciu a raz sme ošetrovali klientku priamo na ulici.

V rámci služby výmeny injekčných striekačiek a výdaja materiálu sme zlikvidovali 1465 použitých injekčných striekačiek, za ktoré sme v rámci ochrany verejného zdravia, ako aj zdravia konkrétnych našich klientiek a klientov vydali 1657 sterilných injekčných striekačiek, 1570 alkoholových tampónov na dezinfekciu miesta vpichu, 299 flaštičiek fyziologického roztoku na riedenie drogy, 274 suchých tampónov na zastavenie krvácania po vpichu, 324 saklíkov askorbinu na rozpustenie drogy, 286 saklíkov filtrov na filtrovanie roztoku drogy od prímesí, 14 škrtidiel, 38 sterikapov, 282 prezervatívov. Klientkám a klientom sme rozdali 16 informačno edukačných materiálov, vydali 104 potravinových balíčkov a 70 nápojov (káva, čaj). Klientkám pracujúcim v pouličnom sexbiznise sme v rámci znižovania rizika úrazu spôsobeného na cestnej komunikácii vydali 8 reflexných pásikov. V súvislosti s COVID 19 opatreniami sme klientkám a klientom vydali 107 respirátorov FFP2 a 80 flaštičiek s dezinfekciou na ruky. Celá táto štatistika vychádza iba zo služieb v rámci mobilného poradenstva a služby poskytované na stabilnom mieste sem nie sú zarátané.

**Schránkovanie**

Druhým hlavným cieľom projektu bolo adresne, formou schránkovania letákov osloviť majoritnú skupinu občanov mesta Trnava s ponukou mobilného poradenstva priamo na mieste a v čase, ktorý určuje klient služby. Týmto spôsobom sme sa chceli zamerať na rodičov užívateľov drog trpiacich syndrómom spoluzávislosti, rodičov užívateľov drog, ktorí nevidia riešenia spolužitia, vzťahu, finančného spolupodieľania sa na chode domácnosti a ostatných problémov, ktoré prinášajú rôzne intenzívne návyky v užívaní látok charakterizovaných ako návykové látky – drogy, ale aj iné osoby, ktoré sa dajú vnímať ako osoby blízke užívateľom drog. Tento cieľ sa nám naplniť nepodarilo. Počas doby trvania projektu sme zaznamenali iba 3 poradenské telefonické rozhovory, avšak žiadne osobné stretnutie, aj v súvislosti s pandémiou COVID 19.

Čo sa ale podarilo, je rozšírenie kontaktov priamo adresnou formou k majorite. Na základe takejto zvýšenej miery informovanosti o našich službách nám stúpol počet správ o nájdených pohodených injekčných striekačkách. V meste Trnava sa tak počas doby trvania projektu podarilo v spolupráci s občanmi zlikvidovať 110 injekčných striekačiek.

Faktom tiež je, že nakoľko boli informácie o združení a službách schránkované, boli tieto informácie diskutované aj v skrytej komunite užívateľov drog v meste Trnava a blízkom okolí. Do tejto diskusie sa aktívne zapájal participant na projekte LK, čím sa podarilo zvýšiť dôveru k službe a obhájiť princípy anonymity a ostatné humanistické prístupy, na ktorých je program KROK VPRED vybudovaný.

Projekt Mobilné Poradenstvo bol okrem schránkovania podporený výraznou propagáciou na sociálnych sieťach, ako aj realizáciou rozhovorov pre médiá.

Pre Trnavské Rádio: <https://trnavske.radio/2021/09/18/palo-vanco-zo-zdruzenia-storm-nie-na-kazdom-uzivatelovi-drog-vidno-ze-ich-uziva/>

V printovom vydaní štvrťročníku NÁDVORIE Magazín bol v novembri 2021 zverejnený rozhovor s názvom Palo Vančo – v každom klientovi vidím predovšetkým človeka. Pozri <https://magazin.nadvorie.com/magazny/magazin-13>

**Záver**

V závere tejto správy si koordinátor projektu dovoľuje zdôrazniť, že okrem naplnenia majoritne orientovaného cieľa, v rámci ktorého sa podarilo zlikvidovať 110 ihiel, ktoré by za iných okolností ostali ležať na zemi, skončili v komunálnom odpade, prípadne sa opätovne použili, čím by sa zvýšilo riziko prenosu krvou prenosných ochorení, je jedným z výrazných úspechov aj vyššie spomínané rozšírenie intervencií a služieb vďaka adresnej komunikácii a anonymizovanému výkonu mobilnej služby o 70 % v porovnaní s prvým polrokom 2021. O úspešnej akcii svedčí aj pozitívna spätná väzba zo strany klientiek a klientov, z ktorej vychádza aj táto správa.

V neposlednom rade sa nám v rámci realizácie projektu, ako aj všetkých súbežných projektov, ktoré v rámci Združenia STORM v meste Trnava realizujeme podarilo aj úspešne zamestnať človeka z komunity užívateľov drog. Na základe kontaktov počas práce, ako aj pracovných stretnutí sa nám podarilo prehĺbiť vzťah dôvery s týmto konkrétnym človekom, s ktorým v týchto situáciách pracujeme. Efekt sa veľmi pozitívne odzrkadľuje aj v komunite užívateľov drog, ktorá je dnes o mnoho úprimnejšia, otvorenejšia pre hlboké motivačné rozhovory, ale aj participujúcejšia na zdieľaní informácií z komunity, ktoré náš program posúvajú k dosahovaniu najdôležitejšieho výsledku, ktorým je zmocňovanie klientov k dosahovaniu pozitívnych zmien, ako aj práca s majoritou smerom k budovaniu sebavedomej a solidárnej spoločnosti.